**โครงการโรงเรียนทางเลือก**

พระราชบัญญัติการศึกษาทางแห่งชาติ พ.ศ. 2542 กล่าวถึงการศึกษาตลอดชีวิต และการศึกษาอีกสามรูปแบบ ได้แก่ 1.การศึกษาในระบบ 2.การศึกษานอกระบบ และ 3.การศึกษาตามอัธยาศัย โดยสถานที่อาจจัดการศึกษารูปแบบใดรูปแบบหนึ่ง หรือ ทั้งสามรูปแบบก็ได้ และให้มีการเทียบโอนผลการเรียนรู้ที่ผู้เรียนสะสมไว้ในระหว่างรูปแบบเดียวกันหรือต่างรูปแบบก็ได้ พร้อมกันนั้นยังได้เปิดทางให้กับการศึกษาอีกรูปแบบหนึ่ง การศึกษาที่จัดโดยภาคประชาชน สถาบันทางสังคมต่างๆ ไว้ในมาตรา 12 และยอมให้มีสถานศึกษาที่ตางไปจากโรงเรียนแบบเดิม คือ สถานศึกษาประเภทศูนย์การเรียน ในมาตรา 18(3) เพียงแต่ไม่มีนิยาม หรือยังไม่มีความชัดเจนอยู่ในพระราชบัญญัติการศึกษาแห่งชาติฯ ว่า รูปแบบการศึกษาหลังนี้คืออะไร มีความสัมพันธ์กับการศึกษาอีกสี่รูปแบบอย่างไร การที่รัฐธรรมนูญปี 2550 ตัวบทกฎหมายสูงสุดของชาติ อันเกิดขึ้นภายหลังพระราชบัญญัติการศึกษาแห่งชาติฯ เกิดขึ้นภายหลังการปฏิรูปการศึกษามาแล้วเกือบสิบปี ได้มีบทบัญญัติกล่าวถึงรูปแบบการศึกษาอีกรูปแบบหนึ่ง คือ “การศึกษาทางเลือก” ขึ้นเป็นครั้งแรก ในบทบัญญัติ มาตรา 49 วรรคสาม “การจัดการศึกษาอบรมขององค์กรวิชาชีพหรือองค์กรเอกชน การศึกษาทางเลือกของประชาชน การเรียนรู้ด้วยตนเอง และการเรียนรู้ตลอดชีวิต ย่อมได้รับการคุ้มครองและส่งเสริมที่เหมาะสมจากรัฐ” ในการนี้ ย่อมต้องมีความหมายอย่างสำคัญต่อการพัฒนาเปลี่ยนแปลง การศึกษาของชาติในระยะต่อไป อย่างน้อยก็ในนัยยะต่อไปนี้ ประการแรก เป็นการยืนยันความมีอยู่จริงของการศึกษาทางเลือก ที่คู่ขนานและร่วมส่วนอยู่กับการศึกษากระแสหลักตลอดมา ประการที่สอง เป็นการให้หลักประกันถึงเวลาแล้วที่การศึกษาไทยจะต้องสร้างวิถีทางของการศึกษาที่มีความหลากหลาย...

**มูลเหตุสำคัญความจำเป็น**

มูลเหตุสำคัญความจำเป็นที่ต้องมีการศึกษาทางเลือกในสังคมไทย ย่อมพิจารณาได้จากสถานการณ์ในระดับโลกที่มีการเปลี่ยนแปลงอย่างรวดเร็วในช่วงไม่กี่ทศวรรษ จากยุคอุตสาหกรรมสู่ยุคอุตสาหกรรมข่าวสารและสังคมเศรษฐกิจฐานความรู้ แต่โดยที่ทั้งหมดนั้นเกิดขึ้นภายใต้วิกฤตการณ์รุนแรงทั้งทางการเมือง สังคม และสิ่งแวดล้อมทางธรรมชาติ รวมถึงในตัวระบบศึกษาเอง อันเป็นเครื่องมือสำคัญของการพัฒนามนุษย์

การศึกษาแม้สร้างความก้าวหน้าในอัตราการรู้หนังสือของประชากร การเพิ่มขึ้นของจำนวนประชากรที่มีระดับความรู้ขั้นอุดมศึกษา และเทคโนโลยีการสื่อสารอย่างอินเตอร์เน็ต และบริการเครือข่าย World Wide Web ที่ช่วยให้การสร้าง การใช้ และการกระจายความรู้ เป็นไปได้อย่างรวดเร็ว แต่พร้อมกันนั้นก็ได้สะสมปัญหาความรุนแรงและความเสื่อในตัวระบบการศึกษามากขึ้นเรื่อยๆ โดยเฉพาะในเรื่องผู้สำเร็จการศึกษามีคุณภาพและสามารถต่ำ ก้าวไม่ทันกับการเปลี่ยนแปลงของพลวัตความรู้ แปลกแยก ไม่สอดคล้องกับความเป็นจริงของการดำรงชีวิตในสังคม การบริหารจัดการระบบการศึกษาโดยรวมขาดประสิทธิภาพ และสำคัญที่สุด แทนที่จะพัฒนาชีวิตด้วยการบ่มสร้างปัญญา กลับกลายเป็นระบบของการแข่งขัน บนฐานความเห็นแก่ตัว ซึ่งนำไปสู่ชีวิตและสังคมที่เสื่อมลง

ดังตัวอย่างหนึ่ง ที่สะท้อนปัญหาคุณภาพของระบบการศึกษาไทย จากรายงาน “สมรรถนะการศึกษาของไทยในเวทีสากล” , 2551 โดยสำนักงานเลขาธิการสภาการศึกษา สรุผลการดำเนินงานจัดการศึกษาในภาพรวม ช่วงปี พ.ศ. 2545-2550 ดังนี้

ประชากรอายุ 15 ปีขึ้นไป ที่ไม่รู้หนังสือเพิ่มขึ้น คือจากร้อยละ 4.7 ในปี 2545 เป็น 7.4 ในปี 2550 (สถิติของ IMD) การประเมินของ PISA ในปี 2546 และปี 2549 พบว่าเด็กไทยอายุ 15 ปี มีความสามารถในด้านการอ่าน คณิตศาสตร์ และวิทยาศาสตร์ ต่ำกว่าเด็กในกลุ่มประเทศ OECD มาก และมีการวิจัยพบว่า เด็กไทยมีการอ่านหนังสือน้อยมาก นอกจากนี้ จากการจัดอันดับ ของ IMD ในปี 2547-2551 จำนวน 51-55 ประเทศ พบว่าสมรรถนะของประเทศไทยในภาพรวมอยู่ในลำดับที่ 26, 25, 29, 33, และ 27 ตามลำดับ สมรรถนะด้านการศึกษาของไทย ปี 2551 อยู่ในอันดับที่ 43 มีระบบการศึกษาที่ตอบสนองความสามารถในการแข่งขันอยู่ในลำดับที่ 24 และผลของการจัดอันดับอุดมศึกษาในระดับนานาชาติของ The Times Higher Education Supplement (THES) ในปี 2549 ที่เปรียบเทียบสถาบันอุดมศึกษาทั่วโลก 520 แห่ง มีมหาวิทยาลัยไทยติดอันดับเพียง 7 แห่ง

ดร.สีลาภรณ์ บัวสาย รองอำนวยการ สำนักงานกองทุนสนับสนุนการวิจัย (สกว.) กล่าวไว้ครึ่งหนึ่ง ถึงสาเหตุสำคัญของปัญหาระบบการศึกษาไทย ซึ่งหนักหนากว่าเมื่อ 30 ปีก่อน หรือเมื่อครั้งปฏิรูปการศึกษาปีที่ 2517 หลายเท่า เพราะเหตุผล 2 ประการ

* หนึ่ง คือ โลกเปลี่ยน ข้อมูลความรู้ท่วมท้นมหาศาลที่คนทุกเพศทุกวัยสามารถเข้าถึงได้อย่างรวดเร็ว ด้วยอำนาจของเทคโนโลยีสื่อสาร ทำให้แม้คนที่ฉลาดที่สุดก็ยังรู้สึกว่าตัวเองไม่รู้ และตามไม่ทัน ความรู้ที่เคยคิดว่ารู้แล้วทำให้คนมีค่า(ตัว) หางานดีๆ ได้นั้น กลายเป็นความรู้ที่ล้าสมัยได้ภายใน 6 เดือน หรืออย่างช้าไม่เกิน 2 ปี สิ่งที่ต้องการสำหรับโลกยุคนี้ไม่ใช่ตัวเนื้อหาความรู้ (body of knowledge) มากเท่ากับความสามารถในการเรียนรู้และเลือกใช้ข้อมูลความรู้ให้เป็น (Learning & Judgement Capability)
* สอง คือ ระบบไม่เปลี่ยน หรือ เปลี่ยนไม่ทัน กับ Demand ที่เปลี่ยนไป ระบบการศึกษาของไทยเป็นระบบที่ใหญ่มาก มีคนทำงานอยู่กว่า 600.000 คน นับเป็นส่วนที่ใหญ่ที่สุด เกือบหนึ่งในสามของระบบราชการไทย การปรับตัวของระบบจึงช้า หากเปรียบกับเรือ ก็เหมือนกับเรือขนาดใหญ่มาก ที่วิ่งช้าๆ อยู่ในลำน้ำที่แคบ เมื่อมาถึงจุดจะต้องหักเลี้ยว ทุกคนบนเรือก็เห็นว่าจะต้องเลี้ยว แต่มันเลี้ยวไม่ได้ คนที่ทนไม่ไหวก็หันไปต่อเรือลำเล็กแล้วปล่อยลงน้ำแล่นเลี้ยวไปกันเอง คือ กลุ่มการศึกษาทางเลือกทั้งหลาย คนที่ยังอยู่บนเรือก็ใช่จะมีความสุข ปัญหาคือไม่รู้จะเริ่มต้นปรับระบบจากจุดไหน เพราะแม้ระบบการศึกษาจะใหญ่โตมาก แต่ก็ได้ทำให้สมาชิกของระบบเป็นมดปลวกตัวเล็กตัวน้อย มองไม่เห็นระบบย่อยในระบบใหญ่ และไม่สามารถมีพลังสร้างการเปลี่ยนแปลงระบบทั้งหมดได้ด้วยตัวเอง

นี่เป็นปัญหาเชิงระบบว่า เมื่อระบบการผลิต(คน)เช่นนี้ ตอบสนองความต้องการของตลาดไม่ได้ เราจะเปลี่ยนระบบการผลิตให้มีโครงสร้างอย่างไร จะสร้างกระบวนการเปลี่ยนผ่านอย่างไร จะดึงพลังของด้านดีที่ยังมีอยู่ในตัวสมาชิกของระบบ มาเป็นพลังสร้างสรรค์การเปลี่ยนแปลงให้เกิดคุณภาพของคนและการเรียนรู้ได้อย่างไร ย้อนกลับไป รัฐธรรมนูญแห่งราชอาณาจักรไทย พุทธศักราช 2540 ได้ให้ความสำคัญต่อเรื่องการศึกษาของชาติสูงสุด มีเจตนารมณ์ต้องการยกระดับความรู้ทั้งในทางปริมาณและคุณภาพ เพื่อให้สามารถดำรงชีวิตอย่างมีความเจริญและสงบสุขท่ามกลางโลกที่กำลังพัฒนาเปลี่ยนแปลงไปอย่างรวดเร็ว ได้มีบทบัญญัติสำคัญให้คนไทยทุกคนมีสิทธิที่จะได้รับการศึกษาขั้นพื้นฐานไม่น้อยกว่า 12 ปี ที่รัฐต้องจัดให้อย่างทั่วถึง และมีคุณภาพโดยไม่เก็บค่าใช้จ่าย ต่อมา รัฐธรรมนูญแห่งราชอาณาจักรไทย พุทธศักราช 2550 ยังคงตอกย้ำให้หลักประกันในสิทธิทางการศึกษาของประชาชนคนไทย พร้อมทั้ง ได้เพิ่มเติมความสมบูรณ์ในสาระสำคัญเกี่ยวกับอิสระในการเลือกรับการศึกษาอย่างมีเสรีภาพตามความต้องการ ความเหมาะสม หรือ ศรัทธาของตน โดยกำหนดในมาตรา 49 บัญญัติไว้ว่า

“บุคคลย่อมมีสิทธิเสมอกันในการรับการศึกษาไม่น้อยกว่าสิบสองปี ที่รัฐจะต้องจัดให้อย่างทั่วถึงและมีคุณภาพโดยไม่เก็บค่าใช้จ่าย” ผู้ยากไร้ ผู้พิการหรือทุพพลภาพ หรือผู้อยู่ในสภาวะยากลำบากต้องได้รับสิทธิตามวรรคหนึ่ง และการสนับสนุนจากรัฐ เพื่อให้ได้รับการศึกษาโดยทัดเทียมกับบุคคลอื่น การจัดการศึกษา อบรม ขององค์กรวิชาชีพ หรือ เอกชน การศึกษาทางเลือกของประชาชน การเรียนรู้ด้วยตนเอง และการเรียนรู้ตลอดชีวิต ย่อมได้รับการคุ้มครองและส่งเสริมที่เหมาะสมจากรัฐ”

บทบัญญัติของรัฐธรรมนูญเป็นเครื่องยืนยันหนักแน่นว่า การศึกษาของชาติมีความจำเป็นต้องเปิดพื้นที่ให้กับ “การศึกษาทางเลือกของประชาชน” ตลอดจนการเรียนรู้ด้วยตนเองและการเรียนรู้ตลอดชีวิต ตามสิทธิที่จะต้องได้รับการคุ้มครองและส่งเสริมที่เหมาะสมจากรัฐ โดยครั้งนี้นับเป็นครั้งแรกที่ “การศึกษาทางเลือก” ได้รับการรับรองสถานภาพด้วยศักดิ์และสิทธิ์โดยสมบูรณ์ในกฎหมายรัฐธรรมนูญของประเทศ ต่อแต่นี้ ภายหลังบทบัญญัติแห่งรัฐธรรมนูญแห่งราชอาณาจักรไทย พุทธศักราช 2550 สังคมไทยโดยทั่วถึงกันควรจะได้รับรู้และตระหนักว่า การศึกษาไม่ได้จำกัดตัวอยู่แต่เฉพาะในระบบเดียว สังคมเรายังมีวิถีทางของการศึกษาอันหลากหลายมากมาย ที่สามารถเป็นทางเลือกให้กับผู้ที่ต้องการความแตกต่างได้ การปรากฏตัวของ “การศึกษาทางเลือก” ในรัฐธรรมนูญแห่งราชอาณาจักรไทย พุทธศักราช 2550 มีหตุมีผลที่มาอย่างน้อยพิจารณาได้จากคำบรรยายของ ศ.นพ.ประเวศ วะสี ในการแสดงปาฐกถาเรื่อง “การศึกษาทางเลือก จากรากหญ้าสู่รัฐธรรมนูญ 2550” เมื่อวันที่ 25 พฤษภาคม 2550 (อ้างในรายการการติดตามประเมิผลเพื่อพัฒนาจัดการศึกษาโดยครอบครัว, สำนักเลขาธิการสภาการศึกษา, 2552) ความตอนหนึ่ง สรุปได้ดังนี้

“การศึกษาที่ดีที่สุด คือ การบรรลุในสิ่งที่ได้เรียนรู้ มนุษย์จึงต้องช่วยกันแสวงหาและส่งเสริมให้เพื่อนมนุษย์ได้รับการศึกษาจากกระบวนการเรียนรู้ที่ดี มนุษย์ทุกคนมีเซลล์สมองเท่ากัน ทำให้สามารถสร้างกระบวนการคิดที่มีศักยภาพในการบรรลุสิ่งต่างๆ ได้ แต่สิ่งหนึ่งที่ยังไม่สามารถบรรลุได้ คือ การอยู่อย่างสันติ” การสร้างความหลากหลายให้แก่ระบบการศึกษา จะทำให้เกิดนวัตกรรมการศึกษาใหม่ขึ้น เกิดเป็นองค์ความรู้ใหม่ที่เชื่อมโยงตำรากับประสบการณ์ ซึ่งเป็นไปตามธรรมชาติ สอดรับกันอย่างเป็นเหตุเป็นผล เป็นระบบการศึกษาที่ยึดสาระมากกว่ารูปแบบและนำไปสู่สันติสุข” สังคมจึงมีความจำเป็นต้องสร้างสมรรถนะเพื่อรักษาดุลยภาพทั้งภายนอกและภายใน การที่สังคมขาดดุลยภาพทางการศึกษา ประเทศก็ป่วย จนอาการหนักไม่รักษาก็ตายในที่สุด ทุกอย่างจึงจำเป็นต้องมีสมดุล โดยเฉพาะการศึกษาไทยจะเกิดประโยชน์ก็ต่อเมื่อมีทางเลือกให้เยาวชน เพราะทำให้ระบบการศึกษามีความหลากหลาย และก่อให้เกิดการพึ่งพาเสริมข้อดีข้อด้อยแก่กัน

การศึกษาทางเลือก ไม่ใช่เรื่องแปลก แต่เป็นเรื่องของธรรมชาติ เนื่องจากอดีตที่ผ่านมา สังคมไทยไม่ได้มีการศึกษาแค่ระบบเดียวที่เหมาะกับทุกคน แต่ระบบการศึกษาประกอบด้วย วัด ชุมชน ผู้เฒ่าผู้แก่ที่มีประสบการณ์ ครอบครัว ฯลฯ ทั้งหมดเป็นการศึกษาทางเลือกที่มีความหลากหลาย โดยขึ้นอยู่กับความเหมาะสมในแต่ละสังคม โดยที่ไม่ได้เป็นปฏิปักษ์กับกระแสหลัก ซึ่งหากโลกนี้มีดอกไม้อยู่เพียงชนิดเดียวก็จะไม่มีความงามและไม่เป็นธรรมชาติ จึงจำเป็นจะต้องมีความหลากหลาย ภาครัฐจึงควรให้ความสนับสนุนการศึกษาทางเลือก ทั้งในด้านวิชาการ สถานที่และการเงิน เพื่อนำไปสู่การเชื่อมต่อกับกระแสหลัก โดยการศึกษาไม่ใช่เส้นตรงที่ต้องเรียนตามขั้นตอนของระบบการศึกษาหลักแต่เพียงอย่างเดียว ซึ่งปัจจุบัน ระบบการศึกษาหลักเน้นการท่องจำ ทำให้นักเรียนจบออกมาไม่สามารถทำงานได้ เพราะยึดเอาวิชาเป็นตัวตั้ง กำลังเป็นปัญหาใหญ่ของสังคมไทยอยู่ในขณะนี้

ศ.ดร.นิธิ เอียวศรีวงศ์ เป็นอีกท่านหนึ่งที่สามารถแสดงให้เราเห็นอย่างชัดเจน ถึงความจำเป็นที่จะต้องมีการศึกษาทางเลือกในประเทศไทย (จากเอกสารอัดสำเนา ปาฐกถา “การศึกษาทางเลือกของภาคประชาชน” ในการสัมมนาเครือข่ายการศึกษาทางเลือก, พฤษภาคม 2545 และเอกสารอัดสำเนา “การศึกษาสำหรับอนาคตของไทย, ไม่ระบุปีที่พิมพ์) เริ่มจากการตั้งข้อสังเกตว่า การศึกษาในระบบโรงเรียน ซึ่งจัดขึ้นเพื่อเตรียมคนเข้าสู่ระบบการผลิต จะสามารถช่วยให้คนไทยเผชิญกับการเปลี่ยนแปลงเข้าสู่สังคมยุคใหม่ เข้าสู่ระบบการผลิตในโลกยุคคลื่นลูกที่สาม – ที่สี่ ได้หรือไม่ เมื่อพิจารณาจากปัญหาหลายอย่างที่เป็นอยู่ในระบบการศึกษา คำตอบคือ ไม่ได้ แล้วชี้ให้เห็นว่า โรงเรียนอาจไม่ใช่จุดสำคัญของการปฏิรูปการศึกษาสำหรับโลกยุคใหม่อีกแล้ว การแก้ปัญหาทางการศึกษาที่ยังใช้โรงเรียนเป็นฐานนั้นจะประสบความล้มเหลว  
คำตอบใหม่ของการปฏิรูปการศึกษาเพื่อพร้อมรับอนาคต คือ การศึกษาทางเลือก

ดร.นิธิ เห็นว่า โดยรากฐานแล้ว ระบบโรงเรียนไม่ได้เหมาะสมกับสังคมไทยมาตั้งแต่ต้น เพราะคนไทยเป็นเกษตรกรแต่ระบบการศึกษาต้องการเปลี่ยนให้เป็นแรงงงานรับจ้างโรงงานอุตสาหกรรม จึงเป็นการไปดึงคนที่อยู่นอกตลาดงานจ้างมากล่อมเกลาให้เขาทำอะไรไม่เป็น ผ่านตัวระบบโรงเรียน เพื่อให้เขาจะได้เป็นแรงงานของตลาด ระบบโรงเรียนจึงไม่ได้ให้การศึกษาแก่คนตามสถานภาพที่เขาเป็น ตามสภาพแวดล้อมในชีวิตของเขาจริงๆ

อีกประการหนึ่ง ทุนทางสังคมของคนไทยแตกต่างจากพวกฝรั่งทางตะวันตก คนไทยสร้างกลุ่มความสัมพันธ์โดยระบบเครือญาติตามประเพณี วัฒนธรรม และอื่นๆ ในขณะที่ฝรั่ง เป็นปัจเจกไม่คิดสัมพันธ์กับใคร เมื่อไรที่จะต้องไปสัมพันธ์ก็จะสัมพันธ์ผ่านกฎหมาย ผ่านองค์กรสมัยใหม่ เช่น เป็นสมาชิกของสมาคม สหกรณ์ เป็นต้น โรงเรียนเป็นระบบการศึกษาที่สอนความสัมพันธ์ตามแบบฝรั่ง เมื่อเข้าโรงเรียนจึงไม่มีโอกาสพัฒนาทุนทางสังคมตามวัฒนธรรม ประเพณีดั้งเดิม ที่สามารถปรับใช้เข้ากับโลกสมัยใหม่ ความสัมพันธ์ในองค์กรสมัยใหม่อย่างสหกรณ์ สมาคม สำหรับคนไทยจึงล้มเหลว เพราะเราเรียนรู้ผ่านทางระเบียบ – กฎหมาย การจดทะเบียนเป็นสมาชิก ที่ไม่สัมพันธ์กับชีวิตจริง ต่างจากกลุ่มสัจจุออมทรัพย์ ที่เกิดจากการรวมกลุ่มกันขึ้นเองของชาวบ้าน ที่มักมีความก้าวหน้า คนเข้าร่วมกิจกรรมคึกคัก ก็เนื่องจากเป็นการเรียนรู้ที่พัฒนามาจากต้นทุนความสัมพันธ์ในวัฒนธรรมแบบไทยๆ

นอกจากนี้ ทุนทางภูมิปัญญาของคนไทย ที่มีอยู่มากมาย ทรงคุณค่าอเนกอนันต์ โรงเรียนก็ไม่ได้ให้ความสำคัญเพียงพอที่จะทำให้ผู้เรียนสามารถนำเอาไปปรับใช้ได้ เช่น ไม่เรียนภาษาท้องถิ่นเดิม ไม่เรียนนิทาน คำสอนโบราณ กลายเป็นการเอาของสมัยใหม่จากตะวันตกมาฝังลงในดินที่ไม่มีเชื้อเดิม มันก็งอกไม่ขึ้น แทนที่จะต่อยอดจากกันและกัน ดังนี้ ระบบโรงเรียนจึงแปลกแยกกับระบบการเรียนรู้ที่เป็นไปตามธรรมชาติของสังคมไทยเป็นอย่างมาก ยิ่งเรียนในระบบโรงเรียนมากขึ้น สูงขึ้น ก็จะยิ่งสิ้นเนื้อประดาตัว คือทุนภูมิปัญญาหมด ต้นทุนทางสังคมที่เคยมีอยู่ก็หมดไป

ดร.นิธิ ยังได้แจกแจงปัญหาต่างๆ ที่ดำรงอยู่ในระบบการศึกษาไทย ที่เป็นเหตุให้ต้องร้องหาการศึกษาทางเลือก เพื่อให้เป็นกระบวนทัศน์ใหม่ของการเปลี่ยนแปลง ดังนี้

* - ในขณะที่การเปลี่ยนแปลงที่กำลังเกิดขึ้นในโลก เป็นไปในอัตราที่รวดเร็วมาก คนในโลกยุคใหม่ต้องเข้าหา และเข้าถึงข่าวสารข้อมูลใหม่ๆ ได้เสมอ โรงเรียนกลับปรับเปลี่ยนได้อย่างเชื่องช้า อืดอาด และเคยชินที่จะป้อนชุดของข่าวสารข้อมูลสำเร็จรูปแคบๆ กระทั่ง ระบบโรงเรียนอาจจะลืมการเรียนรู้ไปแล้วด้วยซ้ำ เพราะไปยึดติดกับดัชนีอื่นๆ เช่น ระดับชั้นการเรียนหรือการสอบ หรือ ประกาศนียบัตร
* - ในขณะที่ตลาดจ้างงานเปลี่ยน ระบบการผลิตเปลี่ยน มันต้องการคนที่เรียนรู้และปรับตัวได้ ไม่ใช่คนที่มีแค่ทักษะเฉพาะด้าน เราจึงต้องคิดถึงการผลิตคนที่สามารถเรียนรู้ได้ตลอดเวลา เรียนรู้ได้ด้วยตนเอง เรียนรู้ต่อไป อาจถึงปริญญาโท ปริญญาเอก ได้โดยไม่ต้องไปเข้ามหาวิทยาลัย
* - ปัญหาของคนในโลกยุคใหม่ ไม่ได้อยู่ที่การเข้าถึงข้อมูลข่าวสารเท่านั้น แต่ต้องเข้าถึงอย่างเลือกสรรและรู้เท่าทัน มีทักษะเชิงวิพากย์ในการรับข่าวสารข้อมูล เมื่อคิดถึงการเพิ่มปริมาณของข่าวสาร ข้อมูล ที่มีความจำเป็นในระบบการศึกษา บวกกับทักษะในการเลือกรับอย่างวิพากย์ จะเห็นได้ว่า ไม่มีทางที่ระบบโรงเรียนจะสอนให้ได้ ต้องเกิดจากคนที่เรียนรู้ได้ด้วยตนเอง “สมอง” ไม่จำเป็นต้องมาจากผู้สำเร็จปริญญาเอกเท่านั้น ตรงกันข้าม ผู้จบปริญญาเอก อาจจะไม่มีสมองก็ได้ ถ้ามอง “สมอง” ให้กว้างกว่าปริญญาบัตร ก็จะมีหนทางอีกหลายอย่างที่จะเชื่อการศึกษาเข้ากับภูมิปัญญาท้องถิ่นในบ้านเมืองของตนเอง และเชื่อมกับภูมิปัญญาที่มีอยู่ในโลกกว้าง
* - สังคมเรามีปัญหาในการถ่ายโอนเทคโนโลยี อุปสรรคที่เกี่ยวกับการศึกษาอันหนึ่งคือ การไม่กระจายการศึกษาให้กว้างขวางเพียงพอสำหรับเป็นฐานรองรับเทคโนโลยีที่จะถ่ายโอน เพราะนอกจากจะต้องมีบุคลากรที่มีความรู้ระดับสูงแล้ว ยังต้องการบุคลากรระดับกลาง ระดับล่าง ระดับผู้ปฏิบัติที่มีความรู้ความสามารถอย่างเหมาะสมด้วย มิฉะนั้น การถ่ายโอนเทคโนโลยีก็เป็นได้ยาก สิ้นเปลืองสูงมาก การกระจายความรู้ความสามารถ ผ่านทางการศึกษาให้ถึงคนทุกระดับ จึงมีความจำเป็น รวมถึงการศึกษาที่ทำให้คนคิดเองเป็นด้วย มากกว่าที่จะคอยก็อปปี้ หรือ ลอกเลียนแบบ คิดได้ในลักษณะประยุกต์เทคโนโลยีให้เหมาะสมกับท้องถิ่น เหมาะกับสภาพภูมิศาสตร์ และลักษณะการใช้งานในประเทศไทย เป็นเทคโนโลยีที่ผู้ใช้สามารถซ่อมบำรุงได้ในระดับหนึ่งด้วยตัวเอง เป็นต้น พิจารณาจากจุดนี้ การศึกษาไทยมีความบกพร่องอยู่มาก ในอันที่จะทำให้เกิดการพัฒนาเทคโนโลยีที่เหมาะสมแก่สังคมอย่างกว้างขวาง ทั้งเรื่องความสามารถในการคิดเองเป็น และการเรียนรู้จากสภาพที่เป็นจริงในสังคมไทย ก็ไม่ได้เป็นสาระสำคัญของการศึกษาไทยเช่นกัน
* - สังคมไทยในอนาคตจะเป็น “สังคมสุดแขน” (Arm-Length Society) มากขึ้น จากความสัมพันธ์ของคนในสังคมที่ไร้พรมแดนกับการท่วมท้นของข่าวสาร ข้อมูล คนสัมพันธ์กันโดยไม่เคยเห็นหน้าค่าตากันและเป็นไปในวงกว้างทั่วโลก ดังการติดต่อกันด้วยเครือข่ายอินเตอร์เน็ต เป็นต้น ในสังคมเช่นนี้ ทัศนคติที่เคารพกฎหมายและข้อสัญญา ตลอดจนความรอบรู้ในกฎระเบียบที่มีใช้กันอยู่เป็นเรื่องสำคัญมาก แต่ก็จะหมดยุคสมัยที่กฎระเบียบเป็นคำสั่งจากเบื้องบนแล้ว ในแง่นี้ การศึกษาจะต้องสร้างพื้นฐานของการปกครองในระบอบประชาธิปไตย รวมทั้งเตรียมผู้คนให้มีความเคยชินและมีสมรรถภาพที่จะมีส่วนร่วมในการออกกฎระเบียบต่างๆ ขกว่าที่รัฐจะสามารถตอบสนองได้องสังคม นอกจากนี้ ในสังคมสุดแขน ความสามารถของรัฐในการให้บริการแก่สังคมจะลดลง เพราะบริการที่สังคมต้องการนั้นมีขนาดใหญ่กว่าเกินกว่าที่รารัฐจะสามารถตอบสนองได้ ต้องอาศัยองค์กรที่พลเมืองจัดตั้งขึ้นเข้ามาช่วยจัดการ ในลักษณะ “กลุ่มปฏิบัติการ” ที่มีส่วนร่วมในการปกครองดูแลกิจการของรัฐได้ หน้าที่ของการศึกษาในการเตรียมพลเมืองให้แก่ระบอบประชาธิปไตย ที่จริงก็คือ การสร้างศักยภาพในการปฏิบัติการทางสังคมแก่บุคคลนั่นเอง ให้มีความรู้ ข้อมูล ประสบการณ์ และความชำนาญในการร่วมเป็นสมาชิกของกลุ่มปฏิบัติการดังกล่าว ในโลกอนาคตการปฏิบัติการทางสังคมจำเป็นหลายอย่าง จะไม่ได้อยู่ที่มีการมีตำแหน่งในรัฐ หรือความสามารถเฉพาะตัว แต่จะเป็นเรื่องของการปฏิบัติการร่วมกับผู้อื่น ในกลุ่ม / องค์กรเอกชนประเภทต่างๆ นี้เอง
* - เมื่อคิดถึง “การศึกษาเพื่อรู้จักตัวเอง” หรือ อัตลักษณ์ การศึกษาในโรงเรียนมักจะเน้นไปที่ “ความเป็นไทย” หรือแบบอย่างทางวัฒนธรรม ซึ่งชาติผลิตขึ้นอย่างตายตัวให้พลเมืองยึดถือ ไม่สามารถคิดถึงอัตลักษณ์ที่มีลักษณะแตกต่างหลากหลายของคนแต่ละคนได้ ทั้งๆ ที่ ลักษณะแตกต่างหลากหลายนี้แหละที่จะกลายเป็นพลังของสังคมไทยในการเผชิญกับความแปรเปลี่ยนต่างๆ ที่เกิดขึ้นในอนาคตได้ อัตลักษณ์ยังมีความหมายรวมถึงลักษณะร่วมที่เราแต่ละคนย่อมมีไปพร้อมกัน กับคนใน “ท้องถิ่น” ระดับต่างๆ สูงขึ้นไปจากตัวเรา นับจากครอบครัว ชุมชน จังหวัด ภาค ประเทศ ภูมิภาค ทวีป และโลกจำเป็นต้องให้สถาบันต่างๆ ของท้องถิ่น ตั้งแต่ครอบครัวขึ้นไป เข้ามามีส่วนร่วมในการจัดการศึกษาอย่างใกล้ชิด ให้คนเรียนรู้จากฐานต่างๆ ในท้องถิ่น ไม่ใช่ฐานโรงเรียนที่ถูกส่วนกลางครอบงำเพียงอย่างเดียว เช่น อาจเรียนรู้จากวัด จากกลุ่มออมทรัพย์ จากธนาคารข้าว จากสมาคมวิชาชีพ เป็นต้น
* - สถาบันสำคัญที่เคยถ่ายทอดอบรมศีลธรรมในสังคมไทยมาอย่างเข้มแข็ง คือ ครอบครัว วัดและชุมชน ความเปลี่ยนแปลงที่เกิดขึ้น ทำให้สถาบันทั้งสามนี้อ่อนแอลง หรือยุติบทบาทด้านการอบรม ถ่ายทอดศีลธรรมไป และจะหวังว่าโรงเรียนจะทำหน้าที่แทนสถาบันทั้งสามก็เป็นไปไม่ได้ โรงเรียนไม่ใช่ที่ซึ่งจะสามารถถ่ายทอดศีลธรรมและวัฒนธรรมอันดีงามให้กับสังคมได้ เมื่อระบบการศึกษาวางรากฐานอยู่ที่โรงเรียน ดังนั้น การปฏิรูปการศึกษาในทางศีลธรรมนี้จำเป็นต้องคิดไปให้ไกลจากโรงเรียน โดยมองไปถึงสถาบันอื่นๆ เช่น การฟื้นฟูให้ครอบครัว วัด ชุมชน กลับมามีบทบาทเหมือนเก่า และสถาบันสื่อสารมวลชนใหม่ๆ เช่น วิทยุ โทรทัศน์ ภาพยนตร์ นวนิยาย เป็นต้น ในข้อหลังนี้ จะต้องมีการสร้างพลังในการกำกับควบคุมสถาบันสื่อเหล่านั้นด้วย ให้มีความรับผิดชอบทางด้านศีลธรรม จำเป็นต้องมีพลังอื่นๆ ทำงานควบคู่กันไปกับพลังตลาด
* - เรื่องความล้มเหลวในทางศีลธรรมของระบบการศึกษานี้ ท่านพุทธทาสภิกขุ วิพากย์ไว้อย่างถึงแก่น ท่านเรียกว่าเป็น “การศึกษาแบบสุนัขหางด้วน” ส่วนที่ด้วนหายไปกลับเป็นสิ่งที่เป็นแก่นแท้ที่สุด คือ “บรมธรรม” ความสว่างไสวทางวิญญาณ เมื่อเป็นเช่นนี้ การศึกษาอย่างที่เป็นอยู่ จึงเป็นแค่การศึกษาที่สร้างความเห็นแก่ตัว ตอบสนองต่อกิเลสของคนในทางวัตถุ เป็นการศึกษาที่จะนำไปสู่ความวินาศ จากการที่จิตใจคนไม่สามารถควบคุมอำนาจทางวัตถุไว้ได้
* - ท่านชี้เหตุว่า เป็นผลมาจากการจัดการศึกษาตามก้นฝรั่ง เป็นทาสความคิดฝรั่ง ที่พาให้เรียนแต่ในเรื่องวัตถุ แม้แต่เรื่องของจิตใจก็มีวิธีการศึกษาอย่างกับเป็นวัตถุ เอาวิธีศึกษาวัตถุมาศึกษาจิตใจ จึงรู้ได้แค่ในเรื่องภายนอก ไม่สามารถรู้ซึ้งเข้าไปถึงเรื่องภายในส่วนลึกของดวงจิตวิญญาณ ทำให้คนฉลาด แต่ไม่ได้สร้างสิ่งที่จะควบคุมความฉลาดนั้นไว้ อีกทั้ง เป็นการศึกษาที่มีเนื้อหาเฟ้อมาก และไม่เป็นประโยชน์ เสียเวลาเรียนสิ่งที่ไม่จำเป็นจะต้องเรียนมากมาย ในขณะที่สิ่งจำเป็นจะต้องเรียน กลับไม่ได้เรียน

อย่างไรก็ตาม ดร.นิธิ ยังเห็นว่า การศึกษาในระบบโรงเรียน ยังเป็นระบบหนึ่งในการศึกษาที่ควรจะมีอยู่ โดยผ่านการปรับปรุงตัวให้เข้ากับยุคสมัย ให้เข้ากับสังคมไทยให้มากขึ้น เพราะว่าในคนบางหมู่ เงื่อนไขในชีวิตของเขา เหมาะสมที่จะไปรับการศึกษาในระบบโรงเรียน แต่ที่สำคัญ ขอให้การศึกษามีระบบที่หลากหลาย อย่าเป็นระบบเดียวโดดๆ หรือเป็นระบบเดียวที่ครอบงำระบบอื่นทั้งหมด ให้มีการศึกษาทางเลือก ในระบบการศึกษาของบ้านเมืองด้วย พร้อมทั้ง มีการเชื่อมต่อของระบบการศึกษาที่หลากหลายนี้ด้วย

การเชื่อมต่อ มีความหมายทั้งในแง่สามารถที่จะย้ายกันไป ย้ายกันมา ได้อย่างสะดวก คนที่เรียนในระบบโรงเรียนออกมาสู่การศึกษาทางเลือก ช่วงระยะเวลาหนึ่งที่เหมาะสมกับชีวิตของเขา แล้วกลับไปสู่ระบบโรงเรียนใหม่ในเวลาต่อมา หรือในทางกลับกัน ก็สามารถทำได้โดยสะดวก ผ่านระบบการประเมินที่มีประสิทธิภาพ แต่ไม่เคร่งครัดตายตัว และการเชื่อมต่อในความหมายของการส่งเสริม ใช้ประโยชน์จากกันและกัน อย่างไม่รู้สึกเป็นฝ่ายตรงกันข้ามกับคล้ายกันในเวลานี้ ที่คนในระบบโรงเรียนจะหวาดระแวง รังเกียจการศึกษาทางเลือก ในขณะที่คนในการศึกษาทางเลือกก็ค่อนข้างจะกล่าวโจมตี ราวเกลียดชังระบบโรงเรียน ทำอย่างไรจึงจะเชื่อมต่อกันได้

**กฎหมายเกี่ยวกับโรงเรียนทางเลิอก**

รัฐธรรมนูญแห่งราชอาณาจักรไทย พุทธศักราช 2540 และ 2550 เริ่มจาก รัฐธรรมนูญแห่งราชอาณาจักรไทย พุทธศักราช 2540 ซึ่งแม้มิได้กล่าวถึงการศึกษาทางเลือกโดยตรง แต่ก็เป็นรัฐธรรมนูญ ที่ให้ความสำคัญ ต่อเรื่องสิทธิเสรีภาพของประชาชน ในทางการศึกษาของชาติเป็นอย่างมาก ในบทบัญญัติต่อไปนี้

มาตรา 42 บุคคลย่อมมีเสรีภาพในทางวิชาการ  
การศึกษาอบรม การเรียนการสอน การวิจัย และการเผยแพร่งานวิจัยตามหลักวิชาการ ย่อมได้รับความคุ้มครอง ทั้งนี้ เท่าที่ไม่ขัดต่อหน้าที่ของพลเมืองหรือศีลธรรมอันดีของประชาชน

มาตรา 43 บุคคลย่อมมีสิทธิเสมอกันในการรับการศึกษาขั้นพื้นฐานไม่น้อยกว่าสิบสองปีที่รัฐจะต้องจัดให้อย่างทั่วถึงและมีคุณภาพโดยไม่เก็บค่าใช้จ่าย  
การจัดการศึกษาอบรมของรัฐต้องคำนึงถึงการมีส่วนร่วมขององค์กรปกครองส่วนท้องถิ่นและเอกชน ทั้งนี้ ตามที่กฎหมายบัญญัติ  
การจัดการศึกษาอบรมขององค์กรวิชาชีพและเอกชนภายใต้การกำกับดูแลของรัฐ ย่อมได้รับความคุ้มครอง ทั้งนี้ ตามที่กฎหมายบัญญัติ

มาตรา 81 รัฐต้องจัดการศึกษาอบรม และสนับสนุนให้เอกชนจัดการศึกษาอบรมให้เกิดความรู้คู่คุณธรรม จัดให้มีกฎหมายเกี่ยวกับการศึกษาแห่งชาติ ปรับปรุงการศึกษาให้สอดคล้องกับการเปลี่ยนแปลงทางเศรษฐกิจและสังคม สร้างเสริมความรู้และปลูกฝังจิตสำนึกที่ถูกต้องเกี่ยวกับการเมืองการปกครองในระบอบประชาธิปไตยอันมีพระมหากษัตริย์ทรงเป็นประมุข สนับสนุนการค้นคว้าวิจัยศิลปะวิทยาการต่างๆ เร่งรัดพัฒนาวิทยาศาสตร์และเทคโนโลยีเพื่อการพัฒนาประเทศ พัฒนาวิชาชีพครู และส่งเสริมภูมิปัญญาท้องถิ่น ศิลปะและวัฒนธรรมของชาติ ด้วยบทบัญญัติในรัฐธรรมนูญ 2540 อย่างน้อยในมาตราดังกล่าวข้างต้น ได้ส่งผลให้เกิดการเคลื่อนไหวปฏิรูปการศึกษาครั้งสำคัญอย่างเป็นวาระแห่งชาติ นำไปสู่การตราพระราชบัญญัติการศึกษาแห่งชาติ ซึ่งเป็นกฎหมายกำกับการศึกษาและการปฏิรูปการศึกษามาจนถึงปัจจุบัน

สำหรับ รัฐธรรมนูญแห่งราชอาณาจักรไทย พุทธศักราช 2550 ได้สานต่อเจตนารมณ์ทั้งได้เพิ่มเติมสาระสำคัญต่อจากรัฐธรรมนูญ ปี 2540 ทั้งในหมวดที่เกี่ยวกับสิทธิและเสรีภาพในการศึกษา และแนวนโยบายด้านศาสนา สังคม การสาธารณสุข การศึกษา และวัฒนธรรม ดังนี้  
สิทธิและเสรีภาพในการศึกษา

มาตรา 49 บุคคลย่อมมีสิทธิเสมอกันในการรับการศึกษา ไม่น้อยกว่าสิบสองปีที่รัฐจะต้องจัดให้อย่างทั่วถึงและมีคุณภาพโดยไม่เก็บค่าใช้จ่าย ผู้พิการหรือทุพพลภาพ หรือผู้อยู่ในสภาวะยากลำบาก ต้องได้รับสิทธิตามวรรคหนึ่ง และการสนับสนุนจากรัฐเพื่อให้ได้รับการศึกษาโดยทัดเทียมกับบุคคลอื่น การจัดการศึกษาอบรมขององค์กรวิชาชีพหรือองค์กรเอกชน การศึกษาทางเลือกของประชาชน การเรียนรู้ด้วยตนเอง และการเรียนรู้ตลอดชีวิต ย่อมได้รับความคุ้มครองและส่งเสริมที่เหมาะสมจากรัฐ

มาตรา 50 บุคคลย่อมมีเสรีภาพทางวิชาการ  
การศึกษาอบรม การเรียนการสอน การวิจัย และการเผยแพร่งานวิจัยตามหลักวิชาการ ย่อมได้รับความคุ้มครอง ทั้งนี้ เท่าที่ไม่ขัดต่อหน้าที่ของพลเมืองหรือศีลธรรมอันดีของประชาชน

เป็นครั้งแรกที่ “การศึกษาทางเลือกของประชาชน” ถูกบัญญัติไว้ในรัฐธรรมนูญกฎหมายสูงสุดของประเทศ นอกจานี้ คำว่า “การเรียนรู้ด้วยตนเอง” ก็มีความน่าสนใจและมีความสำคัญไม่ยิ่งหย่อนกว่ากัน อันน่าจะหมายถึงการที่รัฐธรรมนูญบัญญัติให้การศึกษาที่มีความแตกต่างไปจากการศึกษากระแสหลักในระบบ รวมไปถึงการไม่เข้าเรียนในสถานศึกษาใดๆ (เรียนรู้ด้วยตนเอง) เป็นสิ่งที่กระทำได้ตามสิทธิเสรีภาพอันชอบธรรมของพลเมือง (ก่อนนี้ไม่สามารถทำได้ตามกำหนดของกฎหมายการศึกษาภาคบังคับ) ทั้งรัฐยังจะต้องให้ความคุ้มครองและส่งเสริมอย่างเหมาะสมอีกด้วย

**แนวนโยบาย**  
 มาตร 80 รัฐต้องดำเนินการตามแนวนโยบายด้านสังคม การสาธารณสุข การศึกษา และวัฒนธรรม ดังต่อไปนี้  
 (1) คุ้มครองและพัฒนาเด็กและเยาวชน สนับสนุนการอบรมเลี้ยงดูและให้การศึกษาปฐมวัย ส่งเสริมความเสมอภาคของหญิงและชาย เสริมสร้างและพัฒนาความเป็นปึกแผ่นของสถาบันครอบครัวและชุมชน รวมทั้งต้องสงเคราะห์และจัดสวัสดิการให้แก่ผู้สูงอายุ ผู้ยากไร้ ผู้พิการหรือทุพพลภาพ และผู้อยู่ในสภาวะยากลำบาก ให้มีคุณภาพชีวิตที่ดีขึ้นและพึ่งพาตนเองได้  
 (2) ส่งเสริม สนับสนุน และพัฒนาระบบสุขภาพ ที่เน้นการการส่งเสริมสุขภาพอันนำไปสู่สุขภาวะที่ยั่งยืนของประชาชน รวมทั้งจัดและส่งเสริมให้ประชาชนได้รับบริการสาธารณสุขที่มีมาตรฐานอย่างทั่วถึงและมีประสิทธิภาพ และส่งเสริมให้เอกชนและชุมชนมีส่วนร่วมในการพัฒนาสุขภาพและการจัดบริการสาธารณสุข โดยผู้มีหน้าที่ให้บริการดังกล่าวซึ่งได้ปฏิบัติหน้าที่ตามมาตรฐานวิชาชีพและจริยธรรม ย่อมได้รับความคุ้มครองตามกฎหมาย  
 (3) พัฒนาคุณภาพและมาตรฐานการจัดการศึกษาในทุกระดับ และทุกรูปแบบให้สอดคล้องกับความเปลี่ยนแปลงทางเศรษฐกิจและสังคม จัดให้มีแผนการศึกษาแห่งชาติ กฎหมายเพื่อพัฒนาการศึกษาของชาติ จัดให้มีการพัฒนาคุณภาพครูและบุคลากรทางการศึกษาให้ก้าวหน้าทันการเปลี่ยนแปลงของสังคมโลก รวมทั้งปลูกฝังให้ผู้เรียนมีจิตสำนึกของความเป็นไทย มีระเบียบวินัย คำนึงถึงประโยชน์ส่วนรวม และยึดมั่นในการปกครองระบอบประชาธิปไตยอันมีพระมหากษัตริย์ทรงเป็นประมุข  
 (4) ส่งเสริมและสนับสนุนการกระจายอำนาจเพื่อให้องค์กรปกครองส่วนท้องถิ่น ชุมชน องค์กรทางศาสนา และเอกชน จัดและมีส่วนร่วมในการจัดการศึกษาเพื่อพัฒนามาตรฐานคุณภาพการศึกษาให้เท่าเทียมและสอดคล้องกับแนวนโยบายพื้นฐานแห่งรัฐ  
 (5) ส่งเสริมและสนับสนุนการศึกษาวิจัยในศิลปวิทยาการแขนงต่างๆ และเผยแพร่ข้อมูลผลการศึกษาวิจัยที่ได้รับทุนสนับสนุนการศึกษาวิจัยจากรัฐ  
 (6) ส่งเสริมและสนับสนุนความรู้รักสามัคคีและการเรียนรู้ ปลูกจิตสำนึกและเผยแพร่ศิลปวัฒนธรรม ขนบธรรมเนียมประเพณีของชาติ ตลอดจนค่านิยมอันดีงามและภูมิปัญญาท้องถิ่น  
เป็นการยืนยันการศึกษาไม่ได้มีเพียงรูปแบบใดรูปแบบเดียว แต่มีหลายรูปแบบ และเพิ่มเติมการส่งเสริมให้มีการกระจายอำนาจ ให้องค์กรปกครงส่วนท้องถิ่น ชุมชน และองค์กรอื่นๆ ในสังคม สามารถจัดและมีส่วนร่วมในการจัดการศึกษาได้

**พระราชบัญญัติการศึกษาแห่งชาติ พ.ศ.2542 แก้ไขเพิ่มเติม (ฉบับที่ 2) พ.ศ.2545**จากบทบัญญัติในรัฐธรรมนูญแห่งราชอาณาจักรไทย พุทธศักราช 2540 ทำให้เกิดกฎหมายการศึกษาของชาติ คือพระราชบัญญัติการศึกษาแห่งชาติ พ.ศ.2542 และแก้ไขเพิ่มเติม (ฉบับที่ 2) พ.ศ.2545 ซึ่งถึงแม้จะยังไม่ได้กล่าวถึงการศึกษาทางเลือกโดยตรง แต่ก็มีเจตนารมณ์อันเป็นมิติใหม่ของพระราชบัญญัติการศึกษาแห่งชาติฯ หลายประการ ที่สอดคล้องกับแนวคิดและวาทกรรมที่การศึกษาทางเลือกพยายามผลักดันตลอดมา โดยเฉพาะในข้อที่เกี่ยวกับหลักการจัดการศึกษา ระบบการศึกษาและการปฏิรูปการเรียนรู้ พิจารณาได้จากบทบัญญัติในหมวดและมาตราต่างๆ ดังนี้

ความมุ่งหมายและหลักการ  
มาตรา 4 “การศึกษา” หมายความว่า กระบวนการเรียนรู้เพื่อการเจริญงอกงามของบุคคลและสังคมโดยการถ่ายทอดความรู้การฝึก การอบรม การสืบสานทางวัฒนธรรม การสร้างสรรค์จรรโลงความก้าวหน้าทางวิชาการ การสร้างองค์ความรู้อันเกิดจากการจัดสภาพแวดล้อม สังคมการเรียนรู้และปัจจัยเกื้อหนุนให้บุคคลเรียนรู้อย่างต่อเนื่องตลอดชีวิต

“การศึกษาตลอดชีวิต” หมายความว่า การศึกษาที่เกิดจากการผสมผสานระหว่างการศึกษาในระบบ การศึกษานอกระบบและการศึกษาตามอัธยาศัย เพื่อให้สามารถพัฒนาคุณภาพชีวิตได้อย่างต่อเนื่องตลอดชีวิต

มาตรา 6 การจัดการศึกษาต้องเป็นไปเพื่อพัฒนาคนไทยให้เป็นมนุษย์ที่สมบูรณ์ทั้งร่างกาย จิตใจ สติปัญญา ความรู้ และคุณธรรม มีจริยธรรมและวัฒนธรรมในการดำรงชีวิต สามารถอยู่ร่วมกับผู้อื่นได้อย่างมีความสุข ทำให้ความหมายของการศึกษากว้างขวางมากไปกว่าการศึกษาที่จัดกันอยู่ในโรงเรียนหรือในสถานศึกษา แต่สัมพันธ์กับการศึกษาเรียนรู้อยู่ในวิถีชีวิตของบุคคลและสังคมตลอดชีวต และเข้าถึงแก่นแท้ที่เป็นจุดมุ่งหมายของการศึกษาได้ชัดเจนยิ่งขึ้น เปลี่ยนแปลงจากเป้าหมายเดิมที่การศึกษาเป็นเรื่องคับแคบอยู่เพียงเพื่อการผลิตทรัพยากรมนุษย์สนองต่อระบบการผลิต

มาตรา 8 การจัดการศึกษาให้ยึดหลักดังนี้  
 (1) เป็นการศึกษาตลอดชีวิตสำหรับประชาชน  
(2) ให้สังคมมีส่วนร่วมในการจัดการศึกษา  
(3) การพัฒนาสาระและกระบวนการเรียนรู้ให้เป็นไปอย่างต่อเนื่อง  
มาตรา 9 การจัดระบบ โครงสร้าง และกระบวนการจัดการศึกษา ให้ยึดหลักดังนี้  
(1) มีเอกภาพด้านนโยบาย และมีความหลากหลายในการปฏิบัติ  
(2) มีการกระจายอำนาจไปสู่เขตพื้นที่การศึกษา สถานศึกษา และองค์กรปกครองส่วนท้องถิ่น  
(3) มีการกำหนดมาตรฐานการศึกษา และจัดระบบประกันคุณภาพการศึกษาทุกระดับและประเภทการศึกษา  
(4) มีหลักการส่งเสริมมาตรฐานวิชาชีพครู คณาจารย์ และบุคลากรทางการศึกษา และการพัฒนาครู คณาจารย์ และบุคลากรทางการศึกษาอย่างต่อเนื่อง  
(5) ระดมทรัพยากรจากแหล่งต่างๆ มาใช้ในการจัดการศึกษา  
(6) การมีส่วนร่วมของบุคคล ครอบครัว ชุมชน องค์กรชุมชน องค์กรปกครองส่วนท้องถิ่น เอกชน องค์กรเอกชน องค์กรวิชาชีพ สถาบันศาสนา สถานประกอบการ และสถาบันสังคมอื่น

สาระที่สำคัญคือการให้ความสำคัญกับการศึกษาตลอดชีวิต การยอมรับให้มีความหลากหลายในการปฏิบัติหรือการจัดการศึกษา รวมทั้งการปรับบทบาทของภาครัฐจากการเป็นผู้จัดการศึกษาเอง มาเป็นการส่งเสริมสนับสนุน เปิดโอกาสให้สถาบันทางสังคมทั้งมวลได้เข้ามามีส่วนร่วมในการจัดการศึกษา

สิทธิและหน้าที่ทางการศึกษา

* มาตรา 10 การจัดการศึกษาต้องจัดให้บุคคลมีสิทธิและโอกาสเสมอกันในการรับการศึกษาขั้นพื้นฐานไม่น้อยกว่าสิบสองปีที่รัฐต้องจัดให้อย่างทั่วถึงและมีคุณภาพโดยไม่เก็บค่าใช้จ่าย
* การจัดการศึกษาสำหรับบุคคลซึ่งมีความบกพร่องทางร่างกาย จิตใจ สติปัญญา อารมณ์ สังคม การสื่อสารและการเรียนรู้ หรือมีร่างกายพิการ หรือทุพพลภาพหรือบุคคลที่ไม่สามารถพึ่งตนเองได้ หรือไม่มีผู้ดูแลหรือด้อยโอกาส ต้องจัดให้บุคคลดังกล่าวมีสิทธิและโอกาสได้รับการศึกษาขั้นพื้นฐานเป็นพิเศษ
* การศึกษาสำหรับคนพิการในวรรคสอง ให้จัดตั้งแต่แรกเกิดหรือพบความพิการโดยไม่เสียค่าใช้จ่าย และให้บุคคลดังกล่าวมีสิทธิได้รับสิ่งอำนวยความสะดวก สื่อ บริการ และความช่วยเหลืออื่นใดทางการศึกษา ตามหลักเกณฑ์และวิธีการที่กำหนดในกฎกระทรวง
* การจัดการศึกษาสำหรับบุคคลที่มีความสามารถพิเศษ ต้องจัดด้วยรูปแบบที่เหมาะสมโดยคำนึงถึงความสามารถของบุคคลนั้น

นอกจากตอกย้ำกำหนดบทบาทหน้าที่ของรัฐในเรื่องการศึกษาของประชาชนตามบัญญัติของรัฐธรรมนูญแล้ว ยังสะท้อนถึงความแตกต่าง ความต้องการและความจำเป็นที่ไม่เหมือนกันของบุคคล การศึกษาจึงจะต้องมีหลายรูปแบบเพื่อสามารถตอบสนองต่อความแตกต่างดังกล่าว อย่างเคารพในสิทธิและเล็งเห็นถึงศักดิ์ศรีคุณค่าความเป็นมนุษย์ของทุกคนเสมอเหมือนกัน

มาตรา 12 นอกเหนือจากรัฐ เอกชน องค์กรปกครองส่วนท้องถิ่น ให้บุคคล ครอบครัว องค์กรชุมชน องค์กรเอกชน องค์กรวิชาชีพ สถาบันทางศาสนา สถานประกอบการ และสถาบันสังคมอื่น มีสิทธิในการจัดการศึกษาขั้นพื้นฐาน ทั้งนี้ให้เป็นไปตามที่กำหนดในกฎกระทรวง  
เป็นการยืนยันสิทธิของภาคประชาชนในทุกๆ ส่วน ที่สามารถจัดการศึกษาของตน แทนการศึกษาที่จัดโดยรัฐ และองค์กรที่เกี่ยวข้องกับรัฐโดยตรง แม้พระราชบัญญัติการศึกษาแห่งชาติฯ ไม่ได้ระบุถึงการศึกษาทางเลือก แต่มาตรา 12 นี้ก็เสมือนเป็นการรับรองสิทธิของการศึกษาทางเลือก คือการศึกษาที่แตกต่างไปจากการศึกษากระแสหลักที่รัฐจัดอยู่ ในทางปฏิบัติหรือความรับรู้ทางสังคมมีปัญหาในการที่จะเรียกชื่อการศึกษาของภาคประชาชนตามมาตรา 12 นี้ ตลอดเวลาที่ผ่านมา ต่อเมื่อการศึกษาทางเลือกมีสถานภาพรองรับตามรัฐธรรมนูญแล้ว ต่อไปพึงเรียกการจัดการศึกษาตามมาตรา 12 นี้ว่าเป็นการศึกษาทางเลือกของประชาชน

พร้อมกันนี้ ยังมีมาตรา 13 และมาตรา 14 กำหนดสิทธิประโยชน์ที่รัฐจะต้องจัดสรรแก่บิดา มารดา รวมทั้งบุคคล ครอบครัว องค์กรและสถาบันทางสังคมต่างๆ ซึ่งสนับสนุนหรือจัดการศึกษาขั้นพื้นฐาน ให้มีสิทธิได้รับเงินอุดหนุนการศึกษา การลดหย่อนยกเว้นภาษี และการสนับสนุนให้มีความรู้ความสามารถในการอบรมหรือจัดการศึกษาให้กับบุคคลในความดูแล

**ระบบการศึกษา**มาตรา 15 การจัดการศึกษามีสามรูปแบบ คือ การศึกษาในระบบ การศึกษานอกระบบ และการศึกษาตามอัธยาศัย  
(1) การศึกษาในระบบ เป็นการศึกษาที่กำหนดจุดมุ่งหมาย วิธีการศึกษา หลักสูตร ระยะเวลาของการศึกษา การวัดและประเมินผล ซึ่งเป็นเงื่อนไขของการสำเร็จการศึกษาที่แน่นอน  
(2) การศึกษานอกระบบ เป็นการศึกษาที่มีความยืดหยุ่นในการกำหนดจุดมุ่งหมาย รูปแบบ วิธีการจัดการศึกษา ระยะเวลาของการศึกษา การวัดและประเมินผล ซึ่งเป็นเงื่อนไขของการสำเร็จการศึกษา โดยเนื้อหาและหลักสูตรจะต้องมีความเหมาะสมสอดคล้องกับสภาพปัญหาและความต้องการของบุคคลแต่ละกลุ่ม  
(3) การศึกษาตามอัธยาศัย เป็นการศึกษาที่ให้ผู้เรียนได้เรียนรู้ด้วยตนเองตามความสนใจ ศักยภาพ ความพร้อม และโอกาส โดยศึกษาจากบุคคล ประสบการณ์ สังคม สภาพแวดล้อม สื่อ หรือแหล่งความรู้อื่นๆ  
สถานศึกษาอาจจัดการศึกษาในรูปแบบใดรูปแบบหนึ่งหรือทั้งสามรูปแบบได้  
ให้มีการเทียบโอนผลการเรียนที่ผู้เรียนสะสมไว้ระหว่างรูปแบบเดียวกันหรือต่างรูปแบบได้ ไม่ว่าจะเป็นผลการเรียนจากสถานศึกษาเดียวกันหรือไม่ก็ตาม รวมทั้งจากการเรียนรู้นอกระบบ ตามอัธยาศัย การฝึกอาชีพ หรือจากประสบการณ์การทำงาน

เป็นอีกมาตราหนึ่งที่ยืนยันว่า การศึกษาไม่ได้มีเพียงระบบเดียว และการศึกษาทุกอย่างมีความเท่าเทียมกัน สถานศึกษาไม่ว่าจัดโดยรัฐหรือโดยภาคประชาชนสามารถที่จะจัดการศึกษาได้ทุกรูปแบบ อย่างเทียบโอนผลการเรียนรู้กันได้

มาตรา 18 การจัดการศึกษาปฐมวัยและการศึกษาขั้นพื้นฐานให้จัดในสถานศึกษา ดังต่อไปนี้  
(1) สถานพัฒนาเด็กปฐมวัย ได้แก่ ศูนย์เด็กเล็ก ศูนย์พัฒนาเด็กเล็ก ศูนย์พัฒนาเด็กก่อนเกณฑ์ของสถาบันศาสนา ศูนย์บริการช่วยเหลือระยะเริ่มแรกของเด็กพิการและเด็กซึ่งมีความต้องการพิเศษ หรือสถานพัฒนาเด็กปฐมวัยที่เรียกชื่ออย่างอื่น  
(2) โรงเรียน ได้แก่ โรงเรียนของรัฐ โรงเรียนเอกชน และโรงเรียนที่สังกัดสถาบันพุทธศาสนาหรือศาสนาอื่น  
(3) ศูนย์การเรียน ได้แก่ สถานที่เรียนที่หน่วยงานจัดการศึกษานอกโรงเรียน บุคคล ครอบครัว ชุมชน องค์กรชุมชน องค์กรปกครองส่วนท้องถิ่น องค์กรเอกชน องค์กรวิชาชีพ สถาบันศาสนา สถานประกอบการ โรงพยาบาล สถาบันทางการแพทย์ สถานสงเคราะห์ และสถาบันสังคมอื่นเป็นผู้จัด

เป็นการยืนยันว่าการศึกษาไม่ได้มีหรือจัดโดยระบบโรงเรียนอย่างเดียว สำหรับการศึกษาทางเลือกที่จัดโดยภาคประชาชนต่างๆ ถูกพิจารณาให้เข้าลักษณะสถานศึกษาประเภท “ศูนย์การเรียน” ตามาตรา 18(3) นี้มากที่สุด เพียงแต่ไม่ได้จำกัดเฉพาะเป็นการศึกษาขั้นพื้นฐานเท่านั้น แต่มีจำนวนมากที่จัดการศึกษาเรียนรู้ตลอดชีวิต

แนวการจัดการศึกษา  
ในหมวด 4 ของพระราชบัญญัติการศึกษาแห่งชาติฯ กล่าวถึงแนวการจัดการศึกษาในเรื่องการปฏิรูปการเรียนรู้เป็นสำคัญ ซึ่งนำมากล่าวในที่นี้โดยสรุปความ ดังนี้

มาตรา 22 เป็นมาตราที่สอดคล้องตามปรัชญาของการศึกษาทางเลือกคือหลักความหลากหลายตามธรรมชาติ และการศึกษาต้องเป็นไปอย่างสอดคล้องกับธรรมชาตินี้  
การจัดการศึกษาต้องยึดหลักว่าผู้เรียนทุกคนมีความสามารถเรียนรู้และพัฒนาตนเองได้ และถือว่าผู้เรียนมีความสำคัญที่สุด กระบวนการจัดการศึกษาต้องส่งเสริมให้ผู้เรียนสามารถพัฒนาตามธรรมชาติและเต็มศักยภาพ

มาตรา 23 เน้นความสำคัญของทั้งความรู้และคุณธรรม กำหนดให้การศึกษาทุกรูปแบบจะต้องให้มีองค์ความรู้สำคัญที่เสมือนเป็นแกนกลางทุกคนต้องรู้ ได้แก่ ความรู้ในตัวเอง และความสัมพันธ์ของตนเองกับครอบครัว ชุมชน สังคมไทย สังคมโลก , ความรู้และทักษะด้านวิทยาศาสตร์และเทคโนโลยี , ความรู้เกี่ยวกับศาสนา ศิลปะ วัฒนธรรม , ความรู้และทักษะด้านคณิตศาสตร์ ภาษาโดยเฉพาะภาษาไทย และความรู้และทักษะในการประกอบอาชีพ การดำรงชีวิตอย่างมีความสุข

มาตรา 24 กำหนดแนวทางการจัดกระบวนการเรียนรู้ โดยคำนึงถึงความแตกต่างระหว่างบุคคล , ฝึกทักษะการคิด การจัดการ การเผชิญสถานการณ์ การแก้ปัญหา , เรียนรู้จากประสบการณ์จริง เกิดการใฝ่รู้ต่อเนื่อง , มีการผสมผสานความรู้ด้านต่างๆ อย่างได้สัดส่วนสมดุลกัน , จัดให้มีบรรยากาศสภาพแวดล้อมและสิ่งที่เอื้ออำนวยแก่การเรียนรู้ และจัดการเรียนรู้ให้เกิดขึ้นได้ในทุกเวลาทุกสถานที่

มาตรา 25 รัฐต้องส่งเสริมและจัดให้มีแหล่งการเรียนรู้ตลอดชีวิตทุกรูปแบบอย่างพอเพียงและมีประสิทธิภาพ

มาตรา 26 ให้สถานศึกษาจัดการประเมินผลผู้เรียน โดยพิจารณาจากพัฒนาการของผู้เรียนอย่างมีความเหมาะสมของแต่ละระดับและรูปแบบการศึกษา และใช้วิธีการที่หลากหลายในการจัดสรรโอกาสการศึกษาต่อ โดยให้นำผลการประเมินในทางพัฒนาการของผู้เรียนมาใช้ประกอบการพิจารณาด้วย

มาตรา 27 และมาตรา 28 ให้คณะกรรมการการศึกษาขั้นพื้นฐานกำหนดหลักสูตรแกนกลาง และสถานศึกษาขั้นพื้นฐานจัดทำหลักสูตรในส่วนที่สอดคล้องกับสภาพชุมชนและสังคม ภูมิปัญญาท้องถิ่น คุณลักษณะอันพึงประสงค์เพื่อเป็นสมาชิกที่ดีของครอบครัว ชุมชน สังคมและประเทศชาติ หลักสูตรจะต้องมีลักษณะหลากหลาย จัดตามความเหมาะสมของแต่ละระดับโดยมุ่งพัฒนาคุณภาพชีวิตของบุคคลให้เหมาะสมแก่วัยและศักยภาพ

โดยสรุป พิจารณาจากพระราชบัญญัติการศึกษาแห่งชาติฯ ซึ่งเป็นกฎหมายหลักในขณะนี้ มีบทบัญญัติอยู่หลายมาตราที่ยืนยันสิทธิและเปิดทางไว้ให้กับการศึกษาทางเลือก แม้ไม่ได้ระบุชื่อการศึกษาทางเลือกโดยตรง สามารถอ้างอิงนำไปสู่การผลักดันต่อไปได้ โดยที่กระทรวงศึกษาธิการที่จะต้องปฏิบัติให้เป็นไปตามกฎหมาย ยังมีการดำเนินงานที่ล่าช้า และหลายส่วนก็ขัดกับบทบัญญัติของกฎหมายด้วยซ้ำ ดังเช่น  
 • สิทธิการจัดการศึกษาของภาคประชาชนตามมาตรา 12 ซึ่งถูกผูกไว้ด้วยจะต้องมีกฎกระทรวงมารองรับ ถึงวันนี้เพิ่งมีการประกาศกฎกระทรวง 3 ฉบับ ได้แก่ กฎกระทรวงว่าด้วยสิทธิในการจัดการศึกษาขั้นพื้นฐานโดยครอบครัว พ.ศ.2547 กฎกระทรวงว่าด้วยสิทธิของสถานประกอบการในการจัดการศึกษาขั้นพื้นฐานในศูนย์การเรียน พ.ศ.2547 กฎกระทรวงว่าด้วยสิทธิในการจัดการศึกษาขั้นพื้นฐานโดยสถาบันพระพุทธศาสนา พ.ศ.2548 ส่วนสถาบันทางสังคมอื่นโดยเฉพาะองค์กรชุมชน องค์กรเอกชน (ที่ร่างกฎกระทรวงจัดทำพร้อมกับของการศึกษาโดยครอบครัว) ถึงวันนี้ก็ยังไม่มีการประกาศใช้ เป็นอุปสรรคต่อการดำเนินการจัดการศึกษาขององค์กรชุมชน องค์กรเอกชน ที่มีอยู่แล้วจำนวนมากยังไม่มีสถานภาพทางกฎหมายรองรับสิทธิของตนอย่างสมบูรณ์ ไม่สามารถจัดตั้งศูนย์การเรียน ตามมาตรา 18(3) ได้

• สถานศึกษาสามารถจัดการศึกษาได้ทั้งสามรูปแบบ ในระบบ นอกระบบ และตามอัธยาศัย ตามมาตรา 15 ยังไม่เกิดขึ้นจริง รวมถึงการเทียบโอนการเรียนรู้จากการศึกษาต่างรูปแบบด้วย

• ศูนย์การเรียนที่จัดตั้งขึ้นแล้ว อย่างการศึกษาโดยครอบครัว และของสถานประกอบการ ก็ใช่ว่าจะลุล่วงปัญหา เนื่องจากสาระของกฎกระทรวงเป็นไปอย่างควบคุม ไม่ยอมรับในความแตกต่าง ความยืดหยุ่นตามกำหนดในหมวด 4 เกี่ยวกับแนวการจัดการศึกษา ทั้งในเรื่องหลักสูตร กระบวนการจัดการเรียนรู้ และการวัดประเมินผล ทำให้หลักการยึดผู้เรียนเป็นสำคัญ เรียนรู้ตามธรรมชาติและเต็มศักยภาพตามความแตกต่างกันของผู้เรียน ที่กำหนดในพระราชบัญญัติการศึกษาแห่งชาติฯ กลับถูกปิดกั้นจากการดำเนินงานของเจ้าหน้าที่ภาครัฐที่เข้ามากำกับควบคุม

พระราชบัญญัติส่งเสริมการศึกษานอกระบบและการศึกษาตามอัธยาศัย พ.ศ.2551  
 เนื่องจากรูปแบบการจัดการศึกษาทางเลือกส่วนใหญ่มีลักษณะใกล้เคียงกับนิยามของการศึกษานอกระบบ และการศึกษาตามอัธยาศัย ในพระราชบัญญัติการศึกษาแห่งชาติฯ เมื่อมีการประกาศใช้พระราชบัญญัติส่งเสริมการศึกษานอกระบบและการศึกษาตามอัธยาศัย พ.ศ.2551 เพิ่มขึ้น โดยรวมแล้ว พรบ.ฉบับใหม่นี้จึงน่าจะเป็นไปในทางส่งเสริมแก่การศึกษาทางเลือก แต่จากการพิจาณาบทบัญญัติทั้งหมด 25 มาตรา กลับมีข้อสังเกตดังต่อไปนี้ มีการให้ความสำคัญกับ “ภาคีเครือข่าย” โดยให้ความหมายว่าหมายถึง “บุคคล ครอบครัว ชุมชน องค์กรชุมชน องค์กรปกครองส่วนท้องถิ่น องค์กรเอกชน องค์กรวิชาชีพ สถาบันศาสนา สถานประกอบการ และองค์กรอื่น รวมทั้งสถานศึกษาอื่นที่มิได้สังกัดสำนักงานส่งเสริมการศึกษานอกระบบและการศึกษาตามอัธยาศัยที่มีส่วนร่วมหรือมีวัตถุประสงค์ในการดำเนินงานการศึกษานอกระบบและการศึกษาตามอัธยาศัย” ซึ่งเป็นไปในลักษณะเดียวกันกับที่กำหนดในมาตรา 12 และมาตรา 18(3) ของพระราชบัญญัติการศึกษาแห่งชาติฯ อย่างไรก็ตาม บทบาทของภาคีเครือข่ายดังกล่าวถูกกำหนดไว้ให้เป็นแค่มีส่วนร่วมในการจัดการเรียนรู้เท่านั้น เพราะกฎหมายกำหนดนิยามของ “สถานศึกษา” ว่าหมายถึง “สถานศึกษาที่จัดการศึกษานอกระบบและการศึกษาตามอัธยาศัยในสำนักงานส่งเสริมการศึกษานอกระบบและการศึกษาตามอัธยาศัย” ไม่ได้ให้ภาคีเครือข่ายจัดสถานศึกษาขึ้นเป็นของตัวเอง อย่างมากก็เป็นแค่ผู้จัดการเรียนรู้สำหรับการศึกษานอกระบบและผู้จัดแหล่งการเรียนรู้สำหรับการศึกษาตามอัธยาศัยเท่านั้น โดยภายใต้การส่งเสริมสนับสนุนให้ภาคีเครือข่ายได้รับโอกาสในการจัดสรรทรัพยากรและเข้าถึงแหล่งเงินทุนเพื่อการดำเนินงาน แต่ต้องผ่านทาง กศน.

ในทางการบริหาร จะมีการแต่งตั้ง “คณะอนุกรรมการภาคีเครือข่าย” ภายใต้ “คณะกรรมการส่งเสริมสนับสนุนและประสานงานความร่วมมือการศึกษานอกระบบและการศึกษาตามอัธยาศัย” ของกระทรวงศึกษาธิการ คุณสมบัติ หลักเกณฑ์วิธีการได้มาของคณะอนุกรรมการ เป็นไปตามกำหนดในกฎกระทรวง ซึ่งถ้าดูจากเรื่องอื่นๆ ในทำนองเดียวกัน กฎกระทรวงนี้ไม่มีใครคาดหมายได้ว่าจะมีการประกาศใช้หรือไม่และเมื่อไร นอกจากคณะอนุกรรมการชุดนี้ ตามกฎหมายชาวภาคีเครือข่ายอาจมีส่วนร่วมในการบริหารได้จากการถูกรัฐมนตรีแต่งตั้งให้เป็นผู้ทรงคุณวุฒิ ในคณะกรรมการส่งเสริมการศึกษานอกระบบและการศึกษาตามอัธยาศัยจังหวัด(ทุกจังหวัด) ด้วยกฎหมายกำหนดให้รัฐมนตรีจะต้องแต่งตั้งผู้ทรงคุณวุฒิจำนวนไม่น้อยกว่าห้าคน จากผู้ปฏิบัติงานในภาคเอกชนที่เกี่ยวข้องกับงานการศึกษานอกระบบและการศึกษาตามอัธยาศัย

แนวนโยบายของรัฐ

จากบทบัญญัติในพระราชบัญญัติการศึกษาแห่งชาติฯ ที่ให้บุคคล ครอบครัว ชุมชน องค์กรและสถาบันทางสังคมมีสิทธิจัดการศึกษาขั้นพื้นฐานได้ตามกฎหมายกำหนด โดยได้รับการส่งเสริมสนับสนุนจากรัฐทั้งในด้านวิชาการ เงินอุดหนุนการจัดการศึกษา และการลดหย่อน/ยกเว้นภาษีทางการศึกษา ถือได้ว่าเป็นจุดเริ่มต้นของการเกิดการศึกษาทางเลือกในสังคมไทยอย่างมีสถานภาพทางกฎหมายรับรอง แม้จะยังไม่มีวาทกรรมการศึกษาทางเลือกโดยตรง

ทำให้รัฐกำหนดแนวนโยบายเพื่อการส่งเสริมการมีส่วนร่วมตามสิทธิการจัดการศึกษาขั้นพื้นฐานของประชาชน/สังคมนี้ไว้ในแผนและข้อเสนอทางยุทธศาสตร์หลายฉบับ ที่ดำเนินงานโดยสำนักงานเลขาธิการสภาการศึกษา (สกศ.) ได้แก่ แผนการศึกษาแห่งชาติ (พ.ศ. 2545-2559) แผนพัฒนาเศรษฐกิจและสังคมแห่งชาติ ฉบับที่ 9 (พ.ศ.2545-2549) ยุทธศาสตร์การขับเคลื่อนการปฏิรูปการศึกษาไทย พ.ศ. 2548-2551 เป็นต้น

แผนยุทธศาสตร์โดยเฉพาะที่เกี่ยวข้องโดยตรงฉบับสุดท้าย ได้แก่ แผนยุทธศาสตร์การมีส่วนร่วมจัดการศึกษาขององค์กรทางสังคมต่างๆ ในรูปแบบศูนย์การเรียน ที่ได้รับความเห็นชอบจากคณะรัฐมนตรีเมื่อวันที่ 28 พฤศจิกายน 2549 กำหนดไว้แบ่งเป็น 4 ยุทธศาสตร์ ประกอบด้วย 20 มาตรการ กล่าวโดยสรุปดังนี้

* ยุทธศาสตร์ 1 เร่งจัดทำและบังคับใช้กฎกระทรวง แนวปฏิบัติ ระเบียบต่างๆ ที่เกี่ยวข้อง เพื่อเปิดโอกาสให้ทุกภาคส่วนในสังคมมีสิทธิจัดศูนย์การเรียน และดำเนินการให้ผู้จัดการศึกษาได้รับสิทธิตามที่กฎหมายกำหนด

ประกอบด้วยมาตรการ เร่งรัดจัดทำกฎกระทรวงตามมาตรา 12 ในพระราชบัญญัติการศึกษาแห่งชาติฯ ที่ยังไม่ได้ประกาศใช้ รวมทั้งปรับปรุงกฎกระทรวงที่ประกาศใช้แล้วให้เป็นการส่งเสริมมากกว่าการควบคุม ปรับปรุงแก้ไขกฎหมาย กฎ ระเบียบที่เกี่ยวข้องที่เป็นอุปสรรคให้เอื้อต่อการจัดศูนย์การเรียน เร่งดำเนินการในเรื่องสิทธิประโยชน์เกี่ยวกับเงินอุดหนุน การลดหย่อน/ยกเว้นภาษี

* ยุทธศาสตร์ 2 จัดโครงสร้างและการบริหารจัดการให้เอื้อต่อการจัดศูนย์การเรียน และส่งเสริมสนับสนุนการดำเนินงานของศูนย์การเรียนในรูปเครือข่าย

ประกอบด้วยมาตรการ ให้มีองค์คณะบุคคลที่มีความรู้ความเข้าใจในปรัชญา หลักการการจัดศูนย์การเรียน ดูแลศูนย์การเรียนทั้งนโยบายและการปฏิบัติเป็นการเฉพาะ ให้ สพฐ. จัดให้มีระบบการประสานงานเพื่อส่งเสริมสนับสนุนการดำเนินงานของศูนย์การเรียน ให้มีองค์คณะบุคคลในระดับเขตพื้นที่การศึกษาและองค์กรเครือข่าย ทำหน้าที่ให้คำปรึกษา แนะนำ ให้ความช่วยเหลือ ส่งเสริมสนับสนุนแก่ศูนย์การเรียน ให้การสนับสนุนการดำเนินงานและงบประมาณแก่องค์กรเครือข่ายที่ไม่เป็นหน่วยราชการ เพื่อเป็นหน่วยงานกลางในการประสานงาน ให้คำปรึกษาแก่ศูนย์การเรียนและหน่วยงานที่เกี่ยวข้อง

* ยุทธศาสตร์ 3 สนับสนุนศูนย์การเรียนให้จัดการศึกษาได้อย่างมีคุณภาพตามมาตรฐานชาติ มีประสิทธิภาพและมีความหลากหลาย รวมทั้งเชื่อมโยงได้กับโรงเรียนทั่วไป เพื่อระดมทรัพยากรจากทุกภาคส่วนในสังคม

ประกอบด้วยมาตรการ ให้มีการวิจัยและพัฒนาเพื่อส่งเสริมสนับสนุนการจัดการศึกษาของศูนย์การเรียน รณรงค์เผยแพร่การจัดการศึกษาของศูนย์การเรียนที่เป็นต้นแบบ เร่งสร้างความเข้าใจ ปรับเปลี่ยนกระบวนทัศน์ในการทำงานของผู้เกี่ยวข้อง ผ่อนคลายกฎระเบียบต่างๆ เพื่อให้การจัดศูนย์การเรียนมีความหลากหลายสอดคล้องกับความต้องการให้มากขึ้น ให้มีกลไกสนับสนุนจากภาครัฐในการส่งเสริมสิทธิที่ผู้เรียนควรได้รับ ส่งเสริมพัฒนาแหล่งเรียนรู้ให้ครอบคลุมทุกเขตพื้นที่ สนับสนุนให้มีกิจกรรม/โครงการเชื่อมโยงระหว่างโรงเรียนกับศูนย์การเรียน กำหนดหลักเกณฑ์และวิธีการปรับใช้มาตรฐานการเรียนรู้ในหลักสูตรการศึกษาขั้นพื้นฐาน สนับสนุนและอำนวยความสะดวกให้ศูนย์การเรียนจัดทำหลักสูตรให้สอดคล้องกับความต้องการของตนเอง ให้มีการเทียบโอนความรู้และประสบการณ์ให้เป็นส่วนหนึ่งของหลักสูตรได้ ตลอดจนสนับสนุนด้านวิชาการอื่นๆ โดยมีระเบียบกฎเกณฑ์ให้น้อยที่สุด สนับสนุนการจัดการศึกษาในศูนย์การเรียนที่เป็นแนวคิดใหม่ๆ ทางการศึกษา และวิธีการใหม่ๆ ในการเรียนการสอน

* ยุทธศาสตร์ 4 ส่งเสริมสนับสนุนให้มีการกำกับ ติดตาม ประเมินผลองค์กรต่างๆ ที่ร่วมจัดศูนย์การเรียน เพื่อปรับปรุงการดำเนินงานให้บรรลุผลตามเป้าหมายที่กำหนด

ประกอบด้วยมาตรการ ให้มีการกำกับ ติดตาม ประเมินผลการจัดศูนย์การเรียนในมิติต่างๆ เพื่อนำไปปรับปรุงการดำเนินงาน ให้มีการติดตามประเมินผลผู้เรียนของศูนย์การเรียน ทั้งผู้เรียนที่ออกไปทำงานและผู้เรียนที่กลับเข้ามาศึกษาต่อในระบบการศึกษาปกติ รวมทั้งให้มีการเปรียบเทียบกับผู้เรียนในโรงเรียนทั่วไป

ในส่วนที่เป็นการดำเนินงานของสำนักงานคณะกรรมการการศึกษาขั้นพื้นฐาน (สพฐ.) ภายหลังมีบทบัญญัติเรื่องการศึกษาทางเลือกในรัฐธรรมนูญฯ ปี 2550 แล้ว ได้แก่  
การประชุมสัมมนาเรื่อง “การจัดการศึกษาทางเลือกเพื่อขยายโอกาสทางการศึกษาขั้นพื้นฐาน” วันที่ 17-18 กุมภาพันธ์ 2551 ณ จังหวัดขอนแก่น โดย สพฐ. เห็นประโยชน์และเปิดทางให้กับการศึกษาทางเลือกเพื่อการแก้ปัญหาเด็กผู้เรียนกลุ่มเสี่ยงที่ออกกลางคันและมีแนวโน้มออกกลางคัน จากข้อมูลตัวเลขอันน่าวิตกของจำนวนผู้เรียนออกกลางคันที่เพิ่มมากขึ้นทุกปี โดยในปีการศึกษา มีนักเรียนออกกลางคันจำนวน 91,528 99,255 และ 108,803 คนตามลำดับ (ร้อยละ 1.28 ของนักเรียนทั้งหมด) จากสาเหตุต่างๆ เช่น ยากจน เกเร อพยพตามผู้ปกครอง มีปัญหาครอบครัว มีปัญหาการเรียนการปรับตัว ต้องหาเลี้ยงครอบครัว สมรสแล้ว เจ็บป่วย ประสบอุบัติเหตุ ต้องคดี ถูกจับ เป็นต้น  
การนำแนวคิดการศึกษาทางเลือกมาใช้แก้ปัญหา คือ “การนำวิธีการและรูปแบบที่หลากหลายในทุกๆ มิติ ทั้งในเรื่องหลักสูตร การจัดการเรียนการสอน การวัดและประเมินผล รวมถึงความแตกต่างหลากหลายของบุคคล มาจัดการศึกษาให้แก่ผู้เรียนในระบบโรงเรียน เพื่อให้นักเรียนมีคุณภาพและมาตรฐานตามหลักสูตร”

ที่ประชุมคณะกรรมการการศึกษาขั้นพื้นฐาน ในคราวประชุมครั้งที่ 3/2551 เมื่อวันที่ 24 มีนาคม 2551 ได้ให้ข้อคิดเห็นและข้อเสนอแนะในการจัดการศึกษาทางเลือกเพื่อขยายโอกาสทางการศึกษาขั้นพื้นฐาน กล่าวโดยสรุปคือ  
- ไม่ควรใช้เกณฑ์ด้านอายุเป็นหลักในการเข้ารับบริการศึกษาในระบบและการศึกษานอกระบบ  
- โรงเรียนที่มีอยู่อาจไม่เหมาะกับทุกคน แต่โรงเรียนสามารถปรับตัวเองให้เหมาะสมกับคนบางกลุ่มเพิ่มมากขึ้นได้ จึงควรพิจารณาว่าจะจัดระบบการศึกษาอย่างไร โดยพิจารณาถึงทุกกลุ่มเป้าหมาย วิธีการจัดการเรียนการสอนและสื่อ รวมถึงค่าใช้จ่าย  
- ในสามจังหวัดชายแดนภาคใต้ ควรศึกษาวิจัยให้โรงเรียนปอเนาะเป็นอีกทางเลือกหนึ่ง และควรศึกษาวิจัยให้โรงเรียนจัดการศึกษาได้ทั้ง 3 ระบบ  
- ควรวิเคราะห์รูปแบบการจัดการศึกษาทั้ง 5 รูปแบบที่ดีและเหมาะสมเพื่อขยายผลต่อไป (ตลอดชีวิต-ในระบบ-นอกระบบ-ตามอัธยาศัย-ทางเลือก : ผู้วิจัย)  
- การจัดการศึกษาทางเลือกไม่ใช่การทดลอง แต่เป็นการดำเนินงานจริง ที่ไม่เร่งขยาย โดยมีการสนับสนุนจากส่วนกลางในการส่งเสริมให้ทดลองความคิดและติดตามดู พบปะแลกเปลี่ยนเรียนรู้ซึ่งกันและกัน

สำหรับแนวนโยบายของรัฐล่าสุด ที่เกี่ยวข้องอย่างมีความสำคัญ ได้แก่ การที่รัฐบาลชุดปัจจุบัน (นายอภิสิทธิ์ เวชชาชีวะ เป็นนายกรัฐมนตรี) ได้แถลงนโยบายต่อรัฐสภา เมื่อวันที่ 30 ธันวาคม 2551 ให้มีการปฏิรูปการศึกษาทั้งระบบ โดยปฏิรูปโครงสร้างการบริหารจัดการ ปรับหลักสูตร ปรับปรุงสื่อการเรียนการสอน พัฒนาทักษะในการคิด วิเคราะห์ ตลอดจนส่งเสริมการกระจายอำนาจให้ทุกภาคส่วนมีส่วนร่วมในการจัดการศึกษาเพื่อนำไปสู่เป้าหมายคุณภาพการศึกษาและการเรียนรู้ที่มุ่งเน้นคุณธรรมนำความรู้อย่างแท้จริง

อันเป็นผลมาสู่การจัดทำ “ข้อเสนอการปฏิรูปการศึกษาในทศวรรษที่สอง(พ.ศ.2552-2561)” โดยสภาการศึกษา (สกศ.) และ “แผนการศึกษาแห่งชาติ ฉบับปรับปรุง(พ.ศ.2552-2559)” โดยสภาการศึกษาเช่นกัน โดยทั้งสองฉบับมีความสอดคล้องต้องกัน

ในข้อเสนอการปฏิรูปการศึกษาในทศวรรษที่สองฯ เรื่องของการศึกษาทางเลือกและที่เกี่ยวข้อง จะมีกล่าวถึงอยู่ในเป้าหมายหลักข้อ 4 “พัฒนาคุณภาพการบริหารจัดการใหม่” เป็นสำคัญ ในที่นี้ ขอยกมาตรการต่างๆ ที่เห็นว่าเกี่ยวข้องโดยตรงที่สุด มากล่าวโดยสรุป ดังนี้

ข้อ 4.3 พัฒนาการบริหารจัดการเพื่อเพิ่มโอกาสทางการศึกษาอย่างมีคุณภาพ  
1) พัฒนาระบบการศึกษาและเรียนรู้ที่ยืดหยุ่น หลากหลาย เข้าถึงได้ง่าย มีระบบเทียบโอนความรู้และประสบการณ์ เพื่อให้ประชาชนทุกคน ทุกเพศ ทุกวัยมีโอกาสเข้าถึงการศึกษาและเรียนรู้อย่างต่อเนื่องตลอดชีวิต กำลังแรงงานและผู้สูงอายุมีโอกาสศึกษาและเรียนรู้เพิ่มเติมตามความต้องการ  
3) ส่งเสริมการศึกษานอกระบบ และการศึกษาตามอัธยาศัย เพื่อส่งเสริมการเรียนรู้ตลอดชีวิต และสร้างสังคมแห่งการเรียนรู้  
6) พัฒนาระบบการคัดเลือกเข้าศึกษาต่อในระดับอุดมศึกษา ให้เชื่อมโยงกับการเรียนการสอนและพัฒนาผู้เรียนในระดับการศึกษาขั้นพื้นฐาน  
7) ปรับระบบการวัดประเมินผลผู้เรียน การจัดกระบวนการเรียนรู้ และระบบการรับเข้าศึกษาต่อ ให้เอื้อต่อการจัดการศึกษาทางเลือก และระบบการศึกษาที่ยืดหยุ่นหลากหลาย โดยเน้นการพัฒนาผู้เรียนเป็นสำคัญ

ข้อ 4.4.1 ส่งเสริมการมีส่วนร่วมของบุคคล ครอบครัว ชุมชน องค์กรชุมชน เอกชน องค์กรเอกชน องค์กรวิชาชีพ สถาบันศาสนา สถานประกอบการ และสถาบันสังคมอื่น ในการจัดการศึกษาและสนับสนุนการศึกษาให้มากขึ้น  
2) ลดบทบาทของรัฐในการจัดการศึกษาเป็นหลัก มาเป็นผู้กำกับนโยบาย แผน มาตรฐานการศึกษา นิเทศ และติดตามประเมินผลการบริหารจัดการศึกษา รวมทั้งการพัฒนาต้นแบบที่ดี และส่งเสริมสนับสนุน ยกย่อง และขยายผล เพื่อให้การจัดการศึกษาและเรียนรู้มีคุณภาพมาตรฐานและสอดคล้องกับแนวนโยบายของรัฐ  
3) ส่งเสริมการมีส่วนร่วมของประชาชนในการกำหนดนโยบายและวางแผนพัฒนาการศึกษาทั้งในระดับชาติ ท้องถิ่น  
4) สนับสนุนการศึกษาทางเลือก และการจัดตั้งศูนย์การเรียน โดยบุคคล ครอบครัว สถานประกอบการ องค์กรวิชาชีพ สถาบันศาสนา องค์กรชุมชน องค์กรอกชน ตามความต้องการที่แตกต่างหลากหลาย โดยให้มีคณะกรรมการระดับชาติเพื่อขับเคลื่อนเชิงนโยบายและการปฏิบัติ  
5) เสริมสร้างความเข้มแข็งให้สำนักงานเขตพื้นที่การศึกษา ในการส่งเสริมสนับสนุนและพัฒนาคุณภาพ  **มาตรฐานการศึกษาเอกชนและการศึกษาทางเลือก** พัฒนาระบบการวัดประเมินผล การรับเข้าศึกษาต่อ การจัดหลักสูตร การเรียนการสอนให้เอื้อต่อการศึกษาทางเลือก และการศึกษานอกระบบ โดยยึดผู้เรียนเป็นสำคัญ

ข้อ 4.4.2 ส่งเสริมบทบาทองค์กรปกครองส่วนท้องถิ่น (อปท.) ให้เข้ามาร่วมจัดและสนับสนุนการจัดการศึกษามากขึ้น  
1) ส่งเสริมให้ อปท.มีบทบาทมากขึ้นในการจัดการศึกษาและเรียนรู้ และการสนับสนุนการศึกษาและเรียนรู้ตามความต้องการของประชาชนในท้องถิ่น รวมทั้งการพัฒนาหลักสูตรท้องถิ่นที่เชื่อมโยงกับภูมิปัญญา ทรัพยากร วัฒนธรรมท้องถิ่น ชุมชน เพื่อพัฒนาคุณภาพชีวิตและความเข้มแข็งของชุมชน  
2) เตรียมความพร้อมและพัฒนาศักยภาพในการบริหารจัดการศึกษาของ อปท. รวมทั้งพัฒนาสมรรถนะผู้บริหาร ครู บุคลากรการศึกษา อปท.ให้เป็นมืออาชีพ โดยกระทรวงศึกษาธิการเป็นแกนกลางในการสนับสนุนด้านวิชาการ และกำกับดูแลด้านคุณภาพ มาตรฐานทางวิชาการ

พร้อมทั้ง ในเรื่อง “กลไกขับเคลื่อนการดำเนินงาน” ในส่วนที่เกี่ยวข้องกับการศึกษาทางเลือกโดยตรง ได้แก่

ข้อ 5.2.4 ปรับบทบาทสำนักงานการศึกษานอกระบบและการศึกษาตามอัธยาศัยเป็นสำนักงานการศึกษาตลอดชีวิต และให้ดำเนินการจัดให้มีศูนย์การศึกษาตลอดชีวิต เพื่อการเรียนรู้ที่เหมาะสมในทุกพื้นที่ เพื่อเติมเต็มระบบการศึกษาให้รองรับการเป็นสังคมแห่งการเรียนรู้อย่างแท้จริง  
หน่วยงานรับผิดชอบหลัก สำนักงานปลัดกระทรวงศึกษาธิการ  
ข้อ 5.3.3 สนับสนุนส่งเสริมการศึกษาทางเลือก โดยให้มีองค์คณะบุคคลเพื่อส่งเสริมสนับสนุนการศึกษาทางเลือกให้สามารถดำเนินการได้อย่างมีคุณภาพ โดยคำนึงถึงความสอดคล้องกับหลักการและแนวทางจัดการศึกษาตามพระราชบัญญัติการศึกษาแห่งชาติและนโยบายรัฐบาล  
หน่วยงานรับผิดชอบ สำนักงานเลขาธิการสภาการศึกษา

**สภาพการณ์และปัญหาที่ต้องเร่งแก้ไข**

การปฏิรูปการศึกษาในทศวรรษที่ผ่านมา (พ.ศ.2542-2552) ยังไม่อาจถือได้ว่าบรรลุผลสำเร็จ เนื่องด้วยปัญหาสำคัญอันเป็นเรื่องพื้นฐานยังคงดำรงอยู่ ดังเรื่องคุณภาพผู้เรียน/สถานศึกษา ที่พบว่าสถานศึกษาขั้นพื้นฐานกว่าร้อยละ 65 จากสถานศึกษาสามหมื่นกว่าแห่งทั่วประเทศ ยังมีคุณภาพต่ำ ส่วนใหญ่เป็นโรงเรียนขนาดเล็กในชนบท ผู้เรียนยังขาดทักษะความรู้ที่จำเป็น มีสัมฤทธิผลในวิชาหลักต่ำกว่าร้อยละ 50 มีเด็กออกกลางคันมาก เด็กไม่นิยมเรียนอาชีวศึกษา การให้บริการการศึกษาแก่ผู้ด้อยโอกาส ผู้มีความต้องการพิเศษยังไม่ทั่วถึง ยังไม่มีกลไกที่ชัดเจน ขาดองค์ความรู้/เครื่องมือในการจัดการ

ในด้านการพัฒนาครู พบว่ายังขาดระบบการพัฒนาที่มีคุณภาพอย่างต่อเนื่อง ความคาดหวังที่จะได้ครูยุคใหม่ที่มีจรรยาบรรณ มีมาตรฐานเหมาะสมกับการเป็นวิชชาชีพชั้นสูง สามารถดึงดูดคนเก่งคนดีมีใจรักในวิชาชีพครูมาเป็นครู ยังไม่เป็นจริง ในด้านการส่งเสริมการมีส่วนร่วมและการกระจายอำนาจการบริหารจัดการศึกษา ยังไม่เป็นไปตามเป้าหมาย หน่วยปฏิบัติยังไม่มีอิสระและความคล่องตัวในการบริหารงานและจัดการศึกษาเท่าที่ควร ในด้านกฏหมายการศึกษา ส่วนที่ประกาศใช้แล้วยังไม่สามารถบังคับใช้ได้อย่างมีประสิทธิภาพ ในขณะที่หลายเรื่องยังขาดกฎหมายรองรับ หน่วยงานส่วนกลางบังคับใช้กฎหมายโดยเน้นการปฏิรูปโครงสร้างองค์กรมากกว่าการปฏิรูปคุณภาพการเรียนการสอน ในด้านการศึกษาที่มีความหลากหลายทั้งการศึกษาตลอดชีวิต การศึกษานอกระบบและการศึกษาตามอัธยาศัย ยังไม่ได้รับการส่งเสริมอย่างจริงจัง

ยังขาดการปรับปรุงกฎระเบียบที่จะขจัดอุปสรรคและเอื้ออำนวยให้เกิดการเรียนรู้ด้วยตนเอง การเรียนรู้ในรูปแบบการศึกษาที่มีความแตกต่างออกไปได้อย่างแท้จริง เหล่านี้เป็นต้น

กล่าวโดยสรุป การปฏิรูปการศึกษาในทศวรรษที่ผ่านมา นอกจากไม่เกิดผลต่อตัวเด็กผู้เรียน ล้มเหลวในเรื่องการปฏิรูปการเรียนรู้ เนื่องจากไปมุ่งปฏิรูปโครงสร้างองค์กรมากกว่าที่จะมุ่งปฏิรูปการเรียนรู้ ในขณะเดียวกันก็ไม่เกิดผลต่อการพัฒนาครู ทั้งยังทำให้ครูดีครูเก่งหลุดออกไปจากระบบการศึกษามากยิ่งขึ้น ตลอดจนยังยึดติดอยู่ในอำนาจในระบบวิธีการแบบเดิม จึงไม่สามารถทำให้สังคมโดยรวมเข้ามามีส่วนร่วมในการจัดการศึกษาได้

จากผลดังกล่าวทำให้เกิดข้อสังเกตสำคัญ กล่าวคือ การปฏิรูปการศึกษาในทศวรรษที่สองต่อไป ลำพังเพียงการปฏิรูปจากในระบบหรือโดยกระทรวงศึกษาธิการ ย่อมไม่เพียงพอ จำเป็นที่จะต้องอาศัยพลังในการปฏิรูปจากภายนอกจากทุกๆ ส่วนในสังคมด้วย รวมทั้งลำพังเพียงรูปแบบวิธีการจัดการศึกษาตามหลักสูตรและมาตรฐานกลางเพื่อมุ่งตอบสนองระบบการผลิตหรือตลาดการจ้างงาน ไม่สามารถตอบสนองหลักการและจุดมุ่งหมายของการปฏิรูปการศึกษา ไม่สามารถสร้างความเจริญงอกงามทั้งในตัวปัจเจกชนและสังคมโดยรวมได้ บทเรียนจากนานาประเทศเห็นชัดเจนว่า หากขาดเสียซึ่งเสรีภาพทางการศึกษาก็ไม่อาจคาดหวังได้ถึงเรื่องคุณภาพ จำเป็นจะต้องมีการศึกษาทางเลือกที่มีความแตกต่างหลากหลาย มีนวัตกรรมของการศึกษาเรียนรู้ตอบสนองต่อผู้เรียนทุกกลุ่ม และสามารถระดมการมีส่วนร่วมจากทุกภาคส่วนในสังคมให้เข้ามาร่วมกันรับผิดชอบการศึกษาของชาติได้อย่างแท้จริง การขับเคลื่อนการศึกษาทางเลือกหรือการศึกษาที่มีรูปแบบต่างไปจากการศึกษาในระบบแบบเดิม เพื่อร่วมส่วนในการปฏิรูปการศึกษาปฏิรูปการเรียนรู้ของชาติ ในช่วงที่ผ่านมาแม้มีความก้าวหน้ามาเป็นลำดับ แต่ก็ยังขาดความเข้มแข็ง ยังไม่เอื้อประโยชน์เท่าที่ควร อันอาจเนื่องมาจากความติดขัดจากปัญหาที่สำคัญต่อไปนี้

1. ปัญหาความไม่เข้าใจและทัศนคติที่เป็นลบต่อการศึกษาทางเลือก

เรื่องหนึ่งคือความไม่ชัดเจนว่า การศึกษาคืออะไร และการศึกษาต่างจากการเรียนรู้อย่างไร การศึกษายังถูกมองว่าคือการเรียนหนังสือ จากหลักสูตรแบบเรียนและมาตรฐานรายวิชา เพื่อเป้าหมายทางอาชีพการงานในอนาคตของตัวบุคคลเป็นสำคัญ และมีอยู่เฉพาะแต่ในโรงเรียน ส่วนการเรียนรู้ก็อยู่ในฐานะเป็นเพียงส่วนหนึ่งของระบบการศึกษาในแง่ที่เป็นวิธีการเรียนการสอนเสียมากกว่า

หากเทียบกับสี่เสาหลักที่ถือเป็นรากฐานของการศึกษา ตามความเห็นของคณะกรรมาธิการนานาชาติว่าด้วยการศึกษาในศตวรรษที่ 21 เมื่อปี พ.ศ.2539 (รายงานเรื่อง “การเรียนรู้ : ขุมทรัพย์ในตน” , สำนักงานคณะกรรมการการศึกษาแห่งชาติ , 2543) อันประกอบด้วย การเรียนเพื่อรู้ (Learning to know) , การเรียนรู้เพื่อปฏิบัติจริง (Learning to Do) , การเรียนรู้เพื่อชีวิต (Learning to Be) , และการเรียนรู้ที่จะอยู่ร่วมกัน (Learning to Live Together) การศึกษาและการเรียนรู้ที่ผ่านมาตามความเข้าใจส่วนใหญ่ ยังคงอยู่แค่การเรียนเพื่อรู้ สำหรับการเรียนรู้เพื่อปฏิบัติจริงแม้มีอยู่แต่ก็ยังไม่ถึงแก่น ส่วนเสาที่สามการเรียนรู้เพื่อชีวิตและเสาที่สี่การเรียนรู้ที่จะอยู่ร่วมกันนั้นดูจะยังห่างไกลอีกมาก

ทำให้กลายเป็นว่า เด็กในวัยเรียนต้องได้รับการศึกษาจากในระบบโรงเรียนตามหลักสูตรและมาตรฐานที่รัฐกำหนดไว้ ผู้เรียนในรูปแบบการศึกษาที่ต่างจากระบบโรงเรียนจะถูกเหมาว่าเป็นพวกผู้ด้อยโอกาส ด้อยความสามารถ เกเร ติดยา พลาดพลั้งในชีวิต จึงพลาดหวังไม่สามารถเรียนในระบบโรงเรียนได้ เป็นพลเมืองชั้นสองที่ด้อยคุณภาพไม่ได้มาตรฐาน ทั้งๆ ที่การศึกษาทุกรูปแบบควรมีความเท่าเทียมกัน ตามสิทธิที่จะเลือกเรียนอย่างให้เหมาะสมกับความต้องการและความสามารถของตน ไม่ว่าจะอยู่ในช่วงวัยใดก็สามารถเลือกเรียนได้ทุกรูปแบบ รวมทั้งทุกปรัชญาความเชื่อและกระบวนการเรียนรู้ที่แตกต่างออกไป

ในส่วนของการศึกษาทางเลือก ความแตกต่างกลับถูกมองว่าเป็นความแปลกแยก เป็นการต่อต้านสังคม เป็นฝ่ายตรงกันข้ามกับการศึกษากระแสหลัก เป็นกลุ่มพวกที่มีลักษณะก้าวร้าวรุนแรง ทั้งๆ ที่ข้อเสนอ-แนวคิดหรือวาทกรรมของการศึกษาทางเลือก ที่จริงได้สร้างนวัตกรรมการเรียนรู้ของมนุษย์และช่วยหาทางออกให้กับความติดตันผิดพลาดของการศึกษาในระบบกระแสหลักตลอดมา  
การแก้ปัญหาความเข้าใจและทัศนคติที่เป็นลบนี้ จะต้องแก้ไขด้วยการสร้างความเข้าใจที่ชัดเจนต่อความหมายอันแท้จริงของการศึกษา การเรียนรู้ และความหมายที่ปราศจากอคติต่อการศึกษาทางเลือก พร้อมทั้งสร้างความตระหนักให้ได้ว่า การศึกษาไม่ควรมีแต่เพียงรูปแบบหนึ่งเดียว หากแต่มีความจำเป็นที่จะต้องมีการศึกษาทางเลือกที่มีรูปแบบการศึกษาหลากหลาย ตอบสนองต่อความแตกต่างอันเป็นภาวะตามธรรมชาติของมนุษย์

2. ปัญหาความไม่ชัดเจนในทางนโยบายของกระทรวงศึกษาธิการ

แม้เอกสารมากมายของกระทรวงศึกษาธิการ และจากคำแถลงของผู้บริหารระดับสูงของกระทรวงหลายครั้งหลายครา จะยืนยันถึงนโยบายและความรับผิดชอบของกระทรวงศึกษาธิการที่จะต้องปฏิบัติตามหลักการสำคัญอันเป็นเจตนารมณ์ของการปฏิรูปการศึกษา กล่าวเฉพาะในเรื่องการมีส่วนร่วมของบุคคล ครอบครัว สถาบันต่างๆ ในสังคมให้มีบทบาทเป็นผู้จัดการศึกษาแทนภาครัฐที่ควรเปลี่ยนบทบาทไปเป็นผู้กำกับดูแลและสนับสนุนเป็นสำคัญ และสิทธิการจัดการศึกษาขั้นพื้นฐานของสถาบันทางสังคมตามมาตรา 12 ของพระราชบัญญัตการศึกษาแห่งชาติฯ เพื่อให้เกิดการสร้างสรรค์รูปแบบการศึกษาที่หลากหลาย ยืดหยุ่น สอดคล้องกับความแตกต่างและความต้องการของผู้เรียนทุกกลุ่ม ตรงตามธรรมชาติของการเรียนรู้ที่มุ่งสู่ความเป็นมนุษย์ที่สมบูรณ์มากยิ่งขึ้น ทั้งยังเป็นไปตามการเปลี่ยนแปลงของโลกในวันนี้และในอนาคต อย่างไรก็ตาม ผลการดำเนินงานของกระทรวงในช่วงสิบปีที่ผ่านมา ยังสะท้อนถึงความไม่ชัดเจนและความเอาใจใส่ที่ไม่มากพอที่จะทำให้นโยบายในเรื่องนี้เกิดเป็นผลสำเร็จขึ้นมา

ดังตัวอย่างเรื่องการให้มีกลไกทางกฎหมายและกลไกสนับสนุนอื่นๆ ที่เป็นไปด้วยความล่าช้า เพิ่งมีกฎกระทรวงออกมารองรับเพียง ๓ ฉบับ (สิทธิของครอบครัว สถานประกอบการ และสถาบันทางศาสนา) โดยเนื้อหาสาระเป็นไปในทางมุ่งกำกับควบคุมมากกว่าที่จะส่งเสริม จึงเมื่อมีครอบครัวและสถานประกอบการจัดตั้งศูนย์การเรียนตามสิทธิของตนภายใต้กฎกระทรวงดังกล่าว

สิ่งที่เกิดขึ้นคือการสับสนวุ่นวาย ความขัดแย้ง และขาดหน่วยงานหรือผู้รับผิดชอบที่จะตอบคำถามแก้ปัญหาได้อย่างแท้จริง ทั้งในระดับส่วนกลางในกระทรวงและระดับเขตพื้นที่การศึกษา

3. ปัญหาขีดความสามารถในหน่วยงานปฏิบัติการ

การจัดการศึกษาทางเลือกของบุคคล ครอบครัว ชุมชน และสถาบันต่างๆ ในสังคมตามสิทธิในมาตรา ๑๒ ของพระราชบัญญัติการศึกษาแห่งชาติฯ ขณะนี้ อยู่ในความรับผิดชอบของสำนักงานคณะกรรมการการศึกษาขั้นพื้นฐาน (สพฐ.) และสำนักงานเขตพื้นที่การศึกษา (สพท.) ในระดับพื้นที่

ตรงส่วนกลาง ใน สพฐ. ยังขาดหน่วยงานที่รับผิดชอบโดยตรง มีคณะกรรมการหนึ่งชุดที่มาจากหลายส่วนงาน แล้วแยกการรับผิดชอบออกไปเป็นส่วนๆ เรื่องการประสานกับ สพท. การตั้งงบเงินอุดหนุนการศึกษาอยู่ที่สำนักงานนโยบายและแผน เรื่องการกำหนดระเบียบปฏิบัติและควบคุมมาตรฐานการวัดผลประเมินผลการศึกษาไปอยู่ที่สำนักวิชาการและมาตรฐานการศึกษา โดยที่ให้สำนักพัฒนานวัตกรรมการศึกษาดูแลเรื่องการสร้างความเข้าใจและทัศนคติที่ดีต่อกัน เหล่านี้เป็นต้น ในลักษณะเช่นนี้ คนภายนอก ไม่ว่าจะเป็นครอบครัว สถานประกอบการ สื่อมวลชน นิสิตนักศึกษา รวมทั้งจาก สพท.และหน่วยงานราชการกันเอง หากต้องการข้อมูล องค์ความรู้ หรือมีปัญหาในการปฏิบัติงาน แล้วติดต่อสอบถามไปที่ สพฐ. ทางโทรศัพท์ จดหมาย หรือแม้ไปพบถึงที่ด้วยตนเอง จะพบว่าเป็นเรื่องที่ยากลำบากอย่างยิ่ง กระทั่งอาจไม่ได้คำตอบใดๆ กลับมา

ตรงส่วนเขตพื้นที่การศึกษา หรือ สพท.ที่รับผิดชอบระดับปฏิบัติการโดยตรง โดยส่วนใหญ่ ยังขาดความมั่นใจในการตัดสินใจตามหลักการกระจายอำนาจ ยังไม่พร้อมที่จะสร้างระบบการปฏิบัติงานของตนเอง ต้องคอยสอบถามรายละเอียดการปฏิบัติไปยังส่วนกลาง เมื่อส่วนกลางเองก็ยังไม่มีความชัดเจน ไม่มีหน่วยงานรับผิดชอบโดยตรงดังกล่าว เรื่องจึงเป็นไปอย่างล่าช้า

ที่เป็นปัญหาสำคัญมากกว่านั้น คือการที่เจ้าหน้าที่ผู้ปฏิบัติการส่วนใหญ่ยังขาดความเข้าใจ ยังรู้สึกเป็นภาระเพิ่มขึ้นมากกว่าที่จะเห็นเป็นเรื่องสิทธิของประชาชนและการสร้างสรรค์นวัตกรรมการศึกษา เห็นไปในทางที่จะต้องรักษากฎระเบียบโดยเคร่งครัดยึดตามบรรทัดฐานของการศึกษาในระบบแบบเดิม แทนที่จะยืดหยุ่นเปิดโอกาสให้กับการสร้างสรรค์สิ่งใหม่ๆ สร้างความอึดอัด อุปสรรค ความยากลำบาก มากกว่าที่จะให้บริการส่งเสริมสนับสนุนอย่างแท้จริง โดยที่มีจำนวนไม่น้อยที่ดูจะมีเจตนาไม่อยากให้การศึกษาทางเลือกตามสิทธิของประชาชนนี้แพร่หลายเพิ่มจำนวน ด้วยไม่ต้องการที่จะต้องแบกรับภาระการปฏิบัติงานเพิ่มขึ้น (รายละเอียดอาจพิจารณาเพิ่มเติมได้จากตัวอย่างหนึ่งในเรื่องสิทธิการจัดการศึกษาของครอบครัวที่สำนักงานเลขาธิการสภาการศึกษา-สกศ. ได้มีการสำรวจประเมินผลอย่างเป็นทางการและรายงานไว้ในหนังสือ “การติดตามประเมินผลเพื่อพัฒนาการจัดการศึกษาโดยครอบครัว”, กุมภาพันธ์ 2552)

4. ปัญหาการยึดติดกับมาตรฐานและวิธีการประเมินผลแบบเดียว

การศึกษาในระบบโรงเรียนยังคงมีปัญหาอยู่มากในเรื่องการวัดและประเมินผลการเรียน ส่วนใหญ่ยังคุ้นเคยเฉพาะการสอบวัดความรู้ในสาระวิชาตามหลักสูตร เมื่อจะปรับเปลี่ยนไปสู่การวัดประเมินผลที่สามารถสะท้อนพัฒนาการที่เป็นจริงของตัวผู้เรียนอย่างเป็นองค์รวมในคุณลักษณะหลายด้าน ก็ไม่สามารถนำหลักการนี้ไปสู่การปฏิบัติอย่างเป็นจริงได้

มาตรฐานการเรียนรู้ที่กำหนดไว้ในหลักสูตรก็มีเป็นจำนวนมาก จนในข้อเท็จจริงจะมีครูท่านใดหรือโรงเรียนใดที่จะสามารถพิสูจน์ยืนยันได้ว่าได้ประเมินผลครบถ้วนทุกมาตรฐานในหลักสูตร อีกทั้งก็ไม่แน่ใจว่าทั้งหมดนั้นเป็นมาตรฐานขั้นต่ำตามหลักการที่ควรจะเป็นจริง ตลอดจนวิธีการทดสอบวัดผลที่ทำกันอยู่ก็มีข้อวิพากย์วิจารณ์กันมากว่าถูกต้องเหมาะสมแน่แล้วหรือ หรือกลับกลายเป็นการพิพากษาแล้วสร้างความล้มเหลวให้กับเด็กผู้เรียนจำนวนมาก แทนที่จะช่วยค้นพบวิถีทางให้ผู้เรียนแต่ละคนได้งอกงามไปตามธรรมชาติและเต็มศักยภาพของตน

แม้ในระบบโรงเรียนเองมีปัญหาใหญ่ในเรื่องมาตรฐานและวิธีการการวัดประเมินผลดังกล่าว แต่ก็ยังยึดมาตรฐานและวิธีการวัดที่เป็นปัญหาเหล่านั้นมาใช้โดยเคร่งครัดกับการศึกษาทางเลือก ด้วยเหตุผลว่าเพื่อให้มีมาตรฐานไม่ต่างจากผู้เรียนในโรงเรียน และเพื่อไม่ให้ยากลำบากในการกลับเข้าไปศึกษาในโรงเรียนในระบบปกติ ด้วยมาตรฐานและวิธีการวัดประเมิน(ที่เป็นปัญหา)ทั้งหมดนี้ มีความต่อเนื่องตั้งแต่การศึกษาขั้นพื้นฐานไปจนถีงการสอบประเมินเพื่อการคัดเลือกเข้าศึกษาต่อในระดับอุดมศึกษา

หลักการสำคัญของการศึกษาทางเลือก (ซึ่งที่จริงก็เป็นหลักการเดียวกันกับข้อบัญญัติในพระราชบัญญัติการศึกษาแห่งชาติฯ) คือการเคารพในศักดิ์ศรีความเป็นมนุษย์ของคนทุกคน และเชื่อมั่นว่าคนทุกคนแม้จนพิกลพิการเต็มเปี่ยมด้วยจิตวิญญาณของการพัฒนาตน ทุกคนมีโอกาสและความเป็นไปได้ที่จะพัฒนาไปสู่ความเป็นมนุษย์ที่สมบูรณ์เต็มตามธรรมชาติและศักยภาพของตน

รูดอร์ฟ สไตน์เนอร์ บิดาของการศึกษาวอลดอร์ฟกล่าวไว้ว่า

“*ไม่ควรตั้งคำถามว่า มนุษย์ควรจะเรียนรู้อะไรเพื่อนำความรู้นั้นไปตอบสนองสังคม แต่เราควรจะถามว่า มีอะไรในตัวมนุษย์แต่ละคน และ ‘สิ่งนั้น’ จะเปิดโอกาสให้สังคมได้ ‘กำลังใหม่’ ขึ้นมา เป็นพลังสร้างสรรค์ใหม่ที่จะทำให้สังคมพัฒนาและเติบโตไปในทิศทางที่เหมาะสมกับคนรุ่นนั้น และส่งผลถึงการเปลี่ยนแปลงที่ดีกว่าในอนาคต*”

หรือมุมมองของนายอภิสิทธิ์ เวชชาชีวะ นายกรัฐมาตรีคนปัจจุบัน ตอนหนึ่งในปาฐกถาเรื่อง “ทิศทางและนโยบายของรัฐบาลต่อการปฏิรูปการศึกษารอบสอง”, วันที่ 14 พฤษภาคม 2552 (อ้างในรายงานสภาวะการศึกษาไทย ปี 2551/2552 “การศึกษากับการพัฒนาทางเศรษฐกิจและสังคม”, วิทยากร เชียงกูร)

“*อีกทั้งผู้อยู่ในสังคมการศึกษาจะต้องเอาชนะแรงเฉื่อยให้ได้ ต้องกล้าที่จะเปลี่ยนแปลงไม่ยึดติดกับค่านิยมเดิมๆ เช่นแม้จะมีการเปลี่ยนแปลงหลักสูตรการศึกษาขั้นพื้นฐานอย่างไร แต่ระบบการศึกษาต่อยังยึดอยู่กับค่านิยมการมุ่งเข้าสู่สถาบันอุดมศึกษาเป็นหลักก็ปรับเดินหน้าได้ยาก การปรับวิธีการเรียนการสอนโดยลดเนื้อหาในห้องเรียนลง เปิดโอกาสให้เด็กได้เรียนรู้ด้วยตนเองนอกห้องเรียน แต่สุดท้ายการวัดประเมินผลยังคงยึดที่เกณฑ์การสอบเป็นหลัก ก็เกิดขึ้นไม่ได้*”

การที่จะไปถึงจุดของการเปลี่ยนแปลงนั้นได้ เราต้องปลดปล่อยตัวเองออกจากพันธนาการของความเชื่อในเรื่องมาตรฐานและวิธีการวัดประเมินผลการศึกษาภายใต้มาตรฐานกลางเพียงมาตรฐานเดียว

5. ปัญหาค่านิยมในเรื่องปริญญาบัตรและวุฒิการศึกษา

ค่านิยมว่าการศึกษามีอยู่แต่ในโรงเรียนส่งผลไปถึงการติดยึดในปริญญาบัตร ต้องมีปริญญาติดตัวจึงจะได้ชื่อว่าเป็นผู้มีความรู้ ยิ่งมีหลายใบจนถึงปริญาโท-เอกก็ยิ่งมีราคาค่าตัวสูงขึ้น ในระบบการศึกษาตลอดสายจึงเป็นไปเพื่อวุฒิการศึกษาและใบปริญญา ตั้งแต่อนุบาล-ประถม-มัธยมล้วนมุ่งเพื่อการศึกษาต่อ เตรียมตัวไปเข้ามหาวิทยาลัย ที่ท้ายที่สุดก็กลายเป็นการเรียนกวดวิชาและปริญญาเฟ้อ ไม่ใช่การศึกษาเพื่อสร้างปัญญาอย่างแท้จริง

การยึดติดปริญญาบัตรยังก่อให้เกิดปัญหาตามมาในระบบการศึกษาอีกหลายประการ เด็กไทยถูกผลักดันให้มุ่งเรียนต่อปริญญาตรีในมหาวิทยาลัยมากกว่าสายอาชีพ จนอาชีวศึกษากลายเป็นเรื่องต่ำต้อยไป ซึ่งผิดกับนานาประเทศ ทำให้ในระยะสิบกว่าปีมานี้มีการเร่งเปิดมหาวิทยาลัยขึ้นมาเป็นจำนวนมาก จากมหาวิทยาลัยของรัฐเดิมที่มีอยู่ 20 แห่ง ขยายจำนวนเป็น 78 แห่ง พอรวมกับมหาวิทยาลัยเอกชน วิทยาลัยชุมชนและสถาบันในสังกัดอื่น ปัจจุบันมีสถาบันอุดมศึกษาอยู่ 255 แห่ง ที่แทนที่จะเป็นเรื่องดีกลับกลายเป็นปัญหาอุดมศึกษาไทยมีอุปทานมากกว่าอุปสงค์ มหาวิทยาลัยหลายแห่งต้องดำเนินการทางการตลาดเพื่อแข่งขันแย่งผู้เรียน เกิดโครงการพิเศษต่างๆ การเปิดสอนนอกสถานที่ตั้ง เปิดสอนสาขาวิชาที่ทำได้ง่าย ต้นทุนต่ำและได้เงินเร็ว การทุจริตทางการศึกษาอย่างการจ้างทำวิทยานิพนธ์กลายเป็นเรื่องปกติ สถานการณ์นี้ลุกลามจนถึงระดับเรียกได้ว่าปริญญาเฟ้อทั้งตรี-โท-เอก มีแต่ปริมาณแต่ไม่มีคุณภาพ บัณฑิตที่จบออกมาจึงล้นงานแต่ขาดแคลนในสาขาวิชาที่ยาก ไม่มีความสามารถและไม่ตอบสนองต่อการพัฒนาเศรษฐกิจและสังคมอย่างที่ขาดหวัง

นอกจากปัญหาต่างๆ ดังกล่าวในวงการศึกษาที่เรื้อรังมาเป็นเวลานาน สภาวการณ์ทางการเมือง เศรษฐกิจ และสังคมในช่วงสิบปีที่ผ่านมา ที่มีความผันผวนอย่างรุนแรงโดยเฉพาะอย่างยิ่งในช่วง 2 ปีหลังนี้ ก็ยังส่งผลกระทบอย่างสำคัญต่อเรื่องการปฏิรูปการศึกษาของชาติอีกด้วย

ทางการเมืองมีความขัดแย้งแตกแยกอย่างมากจนต้องเปลี่ยนรัฐบาลหลายชุด เปลี่ยนนายกรัฐมนตรีและรัฐมนตรีกระทรวงศึกษาธิการในชั่วเวลาเพียง 1 ปีกว่าๆ (พ.ศ.2551 – ครึ่งปี 2552) ถึง 3 คน สถานภาพรัฐบาลในชุดปัจจุบันก็ขาดความมั่นคง ต้องบริหารประเทศอยู่ในท่ามกลางการประท้วงต่อต้าน นอกจากนี้ รัฐบาลทุกชุดและรัฐมนตรีกระทรวงศึกษาธิการทุกคนที่ผ่านมาถูกสังคมมองว่า บริหารการศึกษาเพื่อผลประโยชน์และสร้างฐานคะแนนเสียงทางการเมืองมากกว่าที่จะมุ่งสร้างความเข้มแข็งเพื่อให้เกิดผลต่อการศึกษาของชาติอย่างแท้จริง ดังใครขึ้นมารับตำแหน่งโครงการเดิมก็จะถูกยุบเลิกไปหรือดองเอาไว้ แล้วแทนที่ด้วยโครงการใหม่สโลแกนใหม่ๆ ให้ข้าราชการของกระทรวงต้องคอยสร้างการประชาสัมพันธ์มารองรับ โดยที่ยังไม่เคยมีโอกาสได้เห็นสัมฤทธิผลของนโยบายสวยหรูทางการเมืองเหล่านั้นกันสักที ทางเศรษฐกิจตั้งแต่ปี 2551 ทั้งปัญหาการเพิ่มขึ้นของราคาน้ำมันเชื้อเพลิง ปัญหาวิกฤตทางการเงินและภาวะถดถอยทางเศรษฐกิจของสหรัฐอเมริกาที่ส่งผลให้เศรษฐกิจชะลอตัวไปทั่วโลก รวมถึงเศรษฐกิจไทยที่ต้องพึ่งพาการนำเข้าน้ำมัน พึ่งพาการส่งออกเป็นหลัก นักเศรษฐศาสตร์ทั้งภาครัฐและเอกชนคาดกันว่า เศรษฐกิจไทยในรอบปี 2552 ทั้งปีน่าจะติดลบ มีมูลค่า GDP ต่ำกว่าปี 2551 อยู่ที่ -3.5 ถึง -4% ซึ่งแน่นอนว่าจะต้องส่งผลโดยตรงต่อแผนการต่างๆ ในการปฎิรูปและการพัฒนาการศึกษาของชาติด้วยความเครียดจากปัญหาทางการเมืองและเศรษฐกิจ-การว่างงาน ยังถูกซ้ำเติมด้วยปัญหาสุขภาพ จากการระบาดของโรคไข้หวัดใหญ่สายพันธุ์ใหม่ 2009 สถานศึกษาหลายแห่งต้องถูกสั่งปิดในช่วงระบาดหนักตอนต้นปีการศึกษา 2552 ทศวรรษที่ผ่านมาต่อเข้าสองปีแรกของทศวรรษปัจจุบัน จึงเป็นช่วงเวลาที่สังคมไทยต้องเผชิญกับมรสุมใหญ่ในทุกๆ ด้าน ตกอยู่ในสถานการณ์ที่ยากลำบากยิ่ง ในสภาพเช่นนี้หากยังคงหลงทางบริหารบ้านเมืองกันบนผลประโยชน์ การคอร์รัปชั่น การสร้างฐานคะแนนเสียงทางการเมืองอยู่อีกต่อไป นับวันสังคมไทยก็จะยิ่งเสื่อมถอยจนอาจถึงขั้นแตกหักบนความร้าวฉานรุนแรง ความหวังที่ยังพอมีเหลืออยู่ก็คือ การสร้างความเข้มแข็งให้เกิดขึ้นในภาคประชาชน สร้างความมีสติปัญญามาทัดทานอคติทั้งหลาย ซึ่งในการนี้ เรื่องการปฏิรูปการศึกษาเรียนรู้ การสร้างทางเลือกทางการศึกษาในภาคประชาชนให้มากขึ้นอย่างจริงจัง ถือเป็นทางออกทางรอดสำคัญของสังคมไทย ที่จะต้องช่วยกันลงเรี่ยวลงแรงอย่างเต็มกำลังไม่อาจจะปล่อยให้เนิ่นช้าอีกต่อไป

สรุปสภาพการณ์และปัญหาที่ต้องเร่งแก้ไข

|  |  |  |
| --- | --- | --- |
| การปฏิรูป กศ.รอบแรก | ข้อสังเกตสำคัญ | ปัญหาที่ต้องเร่งแก้ไข |
| ล้มเหลวในเรื่องสำคัญการปฏิรูปการเรียนรู้การปฏิรูปครู  การลดบทบาทภาครัฐสร้างการมีส่วนร่วมจากสังคม | ลำพังการจัด กศ.ในรูปแบบเดิม – ไม่สำเร็จต้องเพิ่ม กศ.ทางเลือกที่หลากหลายลำพัง ศธ. ปฏิรูป กศ.ในระบบ – ไม่สำเร็จต้องให้สังคมร่วมจัด กศ.ต้องอาศัยพลังปฏิรูป กศ.จากนอกระบบ | ทัศนคติที่เป็นลบต่อ กศ.ทางเลือกนโยบายที่ไม่ชัดเจนของ ศธ.ขีดความสามารถของหน่วยปฏิบัติการการยึดติดการวัดประเมินผลแบบเดียวค่านิยมปริญญาบัตรและวุฒิการศึกษา |

งานวิจัยของสุชาดา จักรพิสุทธิ์และคณะ เรื่อง **“การศึกษาทางเลือก : ฐานข้อมูลและการวิเคราะห์”** ปี 2548 ในการสนับสนุนของสำนักงานกองทุนสนับสนุนการวิจัย (สกว.) ได้เน้นถึงความมีอยู่จริงของการศึกษาทางเลือกในสังคมไทย โดยได้สำรวจและจัดทำฐานข้อมูล ทะเบียน (Directory) ชุมชน – กลุ่ม- องค์กร – กิจกรรม และกระบวนการเรียนรู้ที่มีอยู่ ในขอบข่ายการศึกษาทางเลือก ของประชาชนในปริมณฑล ทั่วประเทศไทย

**งานวิจัยของสุชาดา ได้นำเสนอโดยจัดแบ่งการศึกษาทางเลือก ออกเป็น 7 ฐานการเรียนรู้ ได้แก่**

1. การศึกษาทางเลือกที่จัดโดยครอบครัว หรือ Home Schools คือ การศึกษาที่พ่อแม่หรือผู้ปกครองจัดขึ้นให้กับบุตรหลานของตนเอง แทนการส่งเข้าโรงเรียน
2. การศึกษาทางเลือกที่อิงกับระบบรัฐ คือ การจัดการศึกษาของโรงเรียนในระบบ แต่มีระบบการเรียนการสอนในเชิงสร้างสรรค์ นวัตกรรมการเรียนรู้ ส่งเสริม ศักยภาพตามความแตกต่างของผู้เรียน
3. การศึกษาทงเลือก สายครู ภูมิปัญญา คือ การศึกษาเพื่อการถ่ายทอดสืบสานภูมิปัญญาของพ่อครู แม่ครู ปราชญ์ชาวบ้าน กระตุ้นให้คนรุ่นใหม่เกิดความสนใจ ได้เรียนรู้และสืบทอดองค์ความรู้ที่ท้องถิ่นมีอยู่
4. การศึกษาทางเลือก สายศาสนา และวิถีปฏิบัติธรรม คือ การศึกษาที่ยึดหลักเนื้อหาทางศาสนธรรม แตกต่างกันไปตามจุดเน้นของแต่ละสำนักแต่ละแนวทาง จัดให้แก่นักบวชในศาสนา / นิกายของตน หรือ แก่ฆราวาสประชาชนผู้สนใจ
5. การศึกษาทางเลือกที่เป็นสถาบันนอกระบบรัฐ คือ การศึกษานอกระบบที่จัดให้แก่กลุ่มเป้าหมายเฉพาะของตน ส่วนใหญ่ดำเนินงานโดยองค์กรพัฒนาเอกชน หรือ เครือข่าย
6. การศึกษาทางเลือกของกลุ่มการเรียนรู้ ผ่านกิจกรม คือ การศึกษาเรียนรู้ของชาวบ้านที่เป็นแบบปฏิบัตินิยม มีความหลากหลายมากที่สุด ในด้านการงานอาชีพ การพัฒนาคุณภาพชีวิต และการฟื้นฟู วัฒนธรรม-ภูมิปัญญา-ทรัพยากรธรรมชาติ
7. การศึกษาทางเลือก ผ่านสื่อ การเรียนรู้ และแหล่งเรียนรู้ คือการเรียนรู้ผ่านเทคโนโลยีระบบสื่อสารมวลชนสมัยใหม่ รวมทั้งจากแหล่งเรียนรู้ต่างๆ

**พร้อมกับได้จัดทำทะเบียนการศึกษาทางเลือก รวม 209 แห่ง แบ่งตามภูมิภาค ดังนี้**

* **ภาคเหนือ** จำนวน 58 แห่ง ภาคกลาง 50 แห่ง
* ภาคอีสาน จำนวน 51 แห่ง และ
* ภาคใต้จำนวน 50 แห่ง แต่ละแห่ง

ให้ข้อมูลภูมิหลัง เจตนารมณ์ ของการจัดการเรียนรู้ เนื้อหา หรือ หลักสูตร รูปแบบหรือกระบวนการเรียนรู้ และผลกระทบที่เกิดขึ้น

**เนื่องจากงานวิจัยองสุชาดา ผ่านมาเกือบ 5 ปี แล้ว** โครงการศึกษาวิจัยการศึกษาทางเลือกเพื่อการสร้างเสริมสุขภาวะครั้งนี้ จึงได้ทำการสำรวจใหม่ ด้วยการส่งแบบสอบถามถึงทั้ง 209 แห่ง ตามฐานข้อมูลเดิม สอบทานว่าองค์กร / โครงการเหล่านี้ ยังคงดำเนินงานการศึกษาทางเลือก อยู่จนถึงปัจจุบันหรือไม่ ได้รับการตอบแบบสอบถามคืนจำนวน 23 แห่ง คิดเป็น 11% จากจำนวนทั้งหมด ซึ่งใกล้เคียงกับที่โครงการตั้งความคาดหวัง คือ คาดว่าจะได้แบบสอบถามตอบกลับประมาณ 10%

**นอกจากนี้ โครงการฯ ได้ทำการสำรวจเพิ่มเติมด้วยวิธีการใช้โทรศัพท์สอบถามเฉพาะในส่วนที่ฐานข้อมูลเดิมมีข้อมูลเบอร์โทรศัพท์ระบุไว้** รวมทั้งการสอบทานจากข้อมูลในเครือข่ายการประสานงานของโรงเรียนหมู่บ้านเด็ก มูลนิธิเด็ก ซึ่งมีการติดต่อสัมพันธ์กับผู้จัดการศึกษาทางเลือก อยู่อย่างต่อเนื่อง ทำให้สุดท้ายได้ผลพอที่จะสรุปว่า ส่วนใหญ่ยังดำเนินการอยู่ แต่ไม่สามารถยืนยันประสิทธิผลของการดำเนินงาน และจำนวนที่แน่นอนอย่างเป็นทางการได้ และยิ่งหากนับรวมการศึกษาทางเลือกที่เข้าไปอยู่ในโรงเรียนทั้งการเรียน ครอบครัวโฮมสคูล ซึ่งมีเพิ่มขึ้นทุกปี จำนวนผู้จัดและการจัดการศึกษาทางเลือกในสังคมไทยในปัจจุบัน คาดว่าน่าจะมีมากขึ้นอีกมาก เรื่องจำนวนที่แท้จริงนี้ พร้อมกับที่ตั้งและดำเนินงานของแต่ละแห่ง ควรที่จะได้มีการสำรวจอย่างจริงจัง และจัดทำทะเบียนขึ้นใหม่ในโอกาสต่อไป

การจัดแบ่งกลุ่มการศึกษาทางเลือกในสังคมไทย ในงานวิจัยของสุชาดาและคณะ ที่จัดตามประเภทของฐานการเรียนรู้ ออกเป็น 7 ฐาน การเรียนรู้ดังกล่าวข้างต้น ทำให้ครอบคลุมลักษณะการดำเนินการที่กว้างมาก สำหรับการวิจัยของโครงการฯ ครั้งนี้ ได้กำหนดกรอบแนวคิด ความหมายของการศึกษาทางเลือกในสังคมไทยให้มีความชัดเจนขึ้น โดยให้ครอบคลุมตามบริบทที่เกี่ยวข้องสัมพันธ์ในด้านหลักๆ ดังนี้

## **การศึกษาทางเลือกในฐานะคุณค่าและความหมายอันแท้จริงของการศึกษาเรียนรู้**

1.1 การศึกษาทางเลือก คือ การศึกษาเพื่อพัฒนาความเป็นมนุษย์ที่สมบูรณ์

1.2 การศึกษาทางเลือก คือ การศึกษาที่มีความหลากหลายอันเป็นภาวะตามธรรมชาติ

1.3 การศึกษาทางเลือก คือ การศึกษาที่สร้างสรรค์ องค์ความรู้ที่สมดุล และผสมผสาน

1.4 การศึกษาทางเลือก คือ การศึกษาที่สร้างสรรค์ วิถีการเรียนรู้ที่เหมาะสม กับธรรมชาติ ในการเรียนรู้ของมนุษย์

1.5 การศึกษาทางเลือก คือ การศึกษาที่ช่วยให้ค้นพบตนเองและนำทางให้ประสบความสำเร็จได้ตามศักยภาพของตน

1.6 การศึกษาทางเลือก คือ การศึกษาที่เป็นของชุมชน โดยชุมชน เพื่อชุมชน

## **2.การศึกษาทางเลือกให้คุณค่าและความหมายทางปรัชญาการศึกษา**

2.1 ในมิติของการเปลี่ยนแปลงวิวัฒนาการ : การศึกษาทางเลือก คือ การมาถึงของสิ่งใหม่ การริเริ่มสร้างความก้าวหน้าใหม่ๆ เพื่อ นำเสนอทางออกจากวิกฤตการณ์ให้เกิดการพัฒนาในก้าวต่อไป อันเป็นไปตามกฎธรรมชาติ ที่จะต้องมีสิ่งใหม่เข้ามาแทนที่สิ่งเก่า ในลักษณะของวิวัฒนาการ เช่นเดียวกับแนวทางเลือกอื่นๆ เช่น เกษตรกรรมทางเลือก เศรษฐศาสตร์ทางเลือก เทคโนโลยีทางเลือก พลังงานทางเลือก การแพทย์ทางเลือก เป็นต้น

2.2 ในมิติของความแตกต่างหลากหลาย : การศึกษาทางเลือกมีความแตกต่างของการศึกษากระแสหลักทั่วไป ทั้งในปรัชญา เนื้อหาสาระ กระบวนการเรียนรู้ การวัดประเมินผลการศึกษา ตลอดจนการบริหารจัดการ การมีอยู่ของการศึกษาทางเลือก เป็นการยืนยันว่าการศึกษาไม่ใช่เส้นตรงเพียงเส้นเดียว เฉพาะการศึกษาในระบบกระแสหลัก แต่จะต้องมีทางเลือกของการศึกษาเรียนรู้ที่หลากหลาย ที่ทำให้แต่ละคนที่มีความแตกต่างกันโดยธรรมชาติ สามารถประสบความสำเร็จได้ตามธรรมชาติ และเต็มศักยภาพของตน

2.3 ในมิติของสิทธิเสรีภาพทางการศกึษาของประชาชน : การศึกษาทางเลือก คือ ความชอบธรรมในสิทธิเสรีภาพทางการศึกษาของประชาชน ซึ่งเป็นสิทธิเสรีภาพขั้นพื้นฐาน บุคคลและครอบครัวพึงมีสิทธิที่จะเลือกรับการศึกษา เรียนรู้ ตามปรัชญาความเชื่อ ความต้องการ และความจำเป็นตามวิถีแห่งชีวิตของตน ของครอบครัว และชุมชน ตราบที่ไม่ขัดต่อความสงบเรียบร้อย และศีลธรรมอันดีงามของสังคม

1. การศึกษาทางเลือก เมื่อเทียบกับรูปแบบการศึกษาตามกฎหมายของชาติ คือ ลักษณะร่วมและแตกต่างของการศึกษาทางเลือกกับการศึกษาตลอดชีวิต การศึกษาในระบบ การศึกษานอกระบบและการศึกษาตามอัธยาศัย
2. การศึกษาทางเลือก เมื่อพิจารณาจากจุดมุ่งหมายและสถานภาพทางกฎหมาย ซึ่งแบ่งการศึกษาทางเลือก ออกเป็น 2 ประเภทใหญ่ๆ ได้แก่
3. ) สถานศึกษาทางเลือกหมายถึง การดำเนินงานจัดการศึกษาทางเลือกที่มุ่งเน้นกลุ่มเป้าหมายในวัยเรียน โดยส่วนใหญ่เป็นการจัดการศึกษาปฐมวัย และการศึกษาขั้นพื้นฐาน อย่างต้องการให้มีวุฒิการศึกษารับรองผลสำเร็จของการศึกษา ปัจจุบันมีทั้งที่เป็น โรงเรียนทางเลือก ทั้งของรัฐ เอกชน องค์กรปกครองส่วนท้องถิ่น และขององค์กรชุมชน / องค์กรเอกชน ที่เป็นศูนย์การเรียนขั้นพื้นฐาน ตามมาตรา 18 วงเล็บสาม ของพระราชบัญญัติการศึกษาแห่งชีวิต / ชุมชนได้จริง หรือมุ่งฟื้นคืนภูมิปัญญาและวิถีชีวิตที่ดีงาม
4. ) แหล่งเรียนรู้ทางเลือก หมายถึง การดำเนินงานที่มุ่งให้ความรู้ ส่งเสริม สนับสนุนเพื่อการศึกษาเรียนรู้ตลอดชีวิต มากกว่าจะเป็นการจัดการศึกษาเพื่อให้ได้วุฒิการศึกษา โดยที่ไม่ได้จัดตั้งและดำเนินการโดยรัฐ แต่เกิดขึ้นและดูแลโดยบุคคล ชุมชน องค์กร และสถาบันทางสังคมต่างๆ

พร้อมกับ เพื่อให้เห็นศักยภาพการดำเนินงาน จัดการศึกษาทางเลือกในสังคมไทย ที่เป็นรูปธรรมยิ่งขึ้น โครงการฯ ได้คัดเลือกตัวอย่างต้นแบบการศึกษาทางเลือกในสังคมไทย โดยพิจารณาที่เป็นสถานศึกษาทางเลือก เพื่อทำการสังเคราะห์ รวบรวม องค์ความรู้ และประสบการณ์ของแต่ละแห่ง จากผู้จัดการศึกษาทางเลือกที่มีการดำเนินงานเข้มแข็ง มีความต่อเนื่อง สามารถที่จะส่งผลสะเทือนต่อสังคมต่อไปได้ ใช้วิธีคัดเลือก จากฐานข้อมูลของโรงเรียนหมู่บ้านเด็ก ที่มีการประสานกับเครือข่ายการศึกษาทางเลือกทั่วประเทศมาโดยตลอด ทั้งหมด 8 ตัวอย่างต้นแบบ จำแนกไปตามลักษณะของกลุ่ม / องค์กรผู้จัด ดังนี้

### **สถานศึกษาทางเลือกที่อิงกับระบบของรัฐ หมายถึง มีสถานภาพเป็นโรงเรียนในระบบ** ทั้งที่เป็นโรงเรียนของรัฐ และโรงเรียนเอกชน ที่แม้จำเป็นต้องจัดการศึกษาภายใต้หลักสูตรการศึกษาและการกำกับควบคุมโดยเข้มงวดของรัฐ แต่ก็ได้มีความพยายามที่จะปฏิรูปการเรียนการสอน หรือ สร้างนวัตกรรมการเรียนรู้ที่คำนึงถึงความสอดคล้องเหมาะสม ตามศักยภาพตามธรรมชาติในความเป็นมนุษย์มากขึ้น มีการปฏิบัติการนอกค่านิยมนอกระเบียบแบบแผนเดิมๆ จำนวน 4 ตัวอย่างต้นแบบ

1. **โรงเรียนวัดท่าสะท้อน จ.นครศรีธรรมราช** โรงเรียนขนาดเล็ก สังกัด สพฐ. ที่เคยถูกยุบเลิกไปสองปี จนชุมชนต่อสู้เรียกร้องจึงได้เปิดดำเนินการใหม่อีกครั้ง ภายใต้การร่วมดูแลของชุมชน เป็นตัวอย่างของการจัดหลักสูตรท้องถิ่น และความเป็นไปได้ที่จะแก้ปัญหาโรงเรียนขนาดเล็ก โดยให้ชุมชนและท้องถิ่น เข้ามาดูแล ภายใต้แนวการจัดการศึกษาทางเลือก
2. **ศูนย์พลเมืองเด็ก กับ โรงเรียนเกาะแต้วพิทยาสรรค์ จ.สงขลา** เป็นตัวอย่างความร่วมมือกันระหว่างองค์กรพัฒนาเอกชน กับโรงเรียนของรัฐในสังกัด สพฐ. โดยนำการศึกษาทางเลือก เข้าไปใช้ในโรงเรียนสำหรับเด็กกลุ่มเสี่ยง ที่ต้องเลิกเรียนกลางคัน ในลักษณะออกแบบหลักสูตร และการเรียนการสอนให้สอดคล้องกับวิถีชีวิต ทักษะ และความสามารถของผู้เรียนเป็นสำคัย พร้อมทั้งการจัดหลักสูตรท้องถิ่นในเรื่องประมงพื้นบ้าน และกสิกรรมไร้สารพิษ โดยใช้พื้นที่ในชุมชนเป็นแหล่งเรียนรู้
3. **โรงเรียนบ้านอุ่นรัก จ.กาญจนบุรี** เป็นตัวอย่างของการจัดการศึกษาสำหรับเด็กชายขอบ เด็กต่างสัญชาติ ตามปรัชญาการศึกษาแนวนีโอฮิวแมนนิส ของกูรู หรือ คุรุนาม พี อาร์ สาร์คา มุ่งเน้นพัฒนามนุษย์ที่สมบูรณ์ มีศักยภาพ มีสติปัญญา มีจิตวิญญาณฝ่ายดี มีทัศคติเชิงบวก มีจิตใจเอื้ออาทรในสรรพสิ่งที่อยู่รอบตัวเรากว้างใหญ่จนถึงจักรวาลไม่มีที่สิ้นสุด
4. **โรงเรียนสัมมาสิกขาศรีษะอโศก จ.ศรีสะเกษ** เป็นตัวอย่างการศึกษาแนวพุทธศาสนา ดำเนินการโดยกลุ่มชาวอโศก ซึ่งมีโรงเรียนสัมมาสิกขาเช่นนี้อยู่ในชุมชนอโศกหลายแห่งทั่วประเทศ มีปรัชญาการศึกษา “ศีลเด่น เป็นงาน ชาญวิชา” ผู้เรียนรักษาศีลห้า ทานอาหารมังสวิรัตน์ เว้นขาดจากอบายมุข มีความชำนาญในการทำงานจนสามารถประกอบอาชีพได้จากฐานงานในชุมชน มีการเรียนรู้ที่สอดคล้องกับวัฒนธรรมและวิถีชีวิตแบบบุญนิยม

### **สถานศึกษาทางเลือกที่จัดโดยองค์กรปกครองส่วนท้องถิ่น** อันมีผลส่วนหนึ่งมาจากการกระจายอำนาจการจัดการศึกษา การถ่ายโอนสถานศึกษา เกิดโรงเรียนภายใต้การดำเนินงานขององค์กรปกครองส่วนท้องถิ่น ที่หลายแห่ง มีความพยายามปฏิรูประบบการเรียนรู้ภายใต้กระบวนทัศน์ของการศึกษาทางเลือก จำนวน 1 ตัวอย่างต้นแบบ

1. **โรงเรียนเทศบาลคุ้มหนองภู เทศบาลนครขอนแก่น จ.ขอนแก่น** นำปรัชญาการศึกษาและกระบวนการเรียนรู้แบบมอนเตสเซอรรี่มาใช้ในการจัดการศึกษาปฐมวัย พัฒนาหลักสูตรและกิจกรรมเกี่ยวกับพลังงานทดแทน การจัดสภาพแวดล้อมในโรงเรียนและชุมชนท้องถิ่นอย่างจริงจัง พร้อมกับดำเนินโครงการครอบครัวเล็กในโรงเรียน จัดกลุ่มครูและนักเรียนเป็นครอบครัวๆ ทุกครอบครัวจะมีนักเรียนจากทุกชั้น มีการพบปะ สังสรรค์ เยี่ยมบ้าน ในครอบครัวของตนเป็นประจำ

สถานศึกษาทางเลือกนอกระบบรัฐ หรือ ที่จัดโดยองค์กรชุมชน / องค์กรเอกชน เป็นการจัดการศึกษาเรียนรู้ที่ตอบสนองแก่กลุ่มเป้าหมายที่มีความแตกต่างหลากหลายมาก รวมถึงผู้อยู่ในสภาวะยากลำบาก หรือ ด้อยโอกาส โดยส่วนใหญ่เป็นการจัดการศึกษาเรียนรู้บนฐานปัญหาที่เป็นจริงของชีวิต / ชุมชน มุ่งความรู้ในเชิงปฏิบัติที่นำไปสู่การแก้ไขปัญหาชีวิต / ชุมชน ได้จริง หรือมุ่งฟื้นคืนภูมิปัญญาและวิถีชีวิตที่ดีงาม มีจำนวนมากที่การดำเนินงานไม่ยึดหลักสูตรหรือแบบแผนที่เป็นทางการของรัฐ จึงไม่ได้รับการรับรองผลการสำเร็จการศึกษาจากหน่วยงานของรัฐ จำนวน 2 ตัวอย่างต้นแบบ

1. **โรงเรียนม่อนแสงดาว จ.เชียงราย** เป็นตัวอย่างการจัดการศึกษาขององค์กรพัฒนาเอกชน คือ สมาคมสร้างสรรค์ชีวิตและสิ่งแวดล้อม ที่จดัการศึกษาระดับมัธยมศึกษาให้แก่เด็กด้อยโอกาส เด็กชนชาติส่วนน้อย อย่างจริงจังมาเป็นเวลานาน แต่ก็ยังไม่มีสถานภาพทางกฎหมายที่ชัดเจน เพราะกฎกระทรวงที่จะรับรองสิทธิการจัดการศึกษาขององค์กรชุมชน / องค์กรเอกชน ยังไม่ประกาศใช้ การดำเนินงานปัจจุบันอาศัยความร่วมมือทางด้านครูผู้สอนวิชาสามัญบางส่วน จากทางสำนักงาน กศน.ในพื้นที่
2. **ห้องเรียนต้นรักเพื่อเด็กพิเศษ กรุงเทพฯ** เป็นอีกหนึ่งตัวอย่างของการจัดการศึกษา โดยองค์กรเอกชน คือ มูลนิธิโรงเรียนต้นรักเพื่อเด็กพิเศษ ที่เกิดจากการรวมตัวของผู้ปกครองจำนวนหนึ่งในลักษณะเป็นชุมชนบำบัดเด็กพิเศษ เพื่อจัดการศึกษาให้กับลูกหลานของตนเอง โดยใช้หลักสูตร และกระบวนการเรียนรู้ตามแนวมนุษยปรัชญา การศึกษาแบบวอลดอร์ฟ ของ ดร.รูดอล์ฟ สไตน์เนอร์

### **สถานศึกษาทางเลือกที่มีสถานภาพเป็นศูนย์การเรียน** ตามมาตรา 18(3) ของพระราชบัญญัติการศึกษาแห่งชาติฯ ซึ่งปัจจุบันได้แก่ การศึกษาที่จัดโดยครอบครัว หรือ บ้านเรียน หรือ โฮมสคูล ศูนย์การเรียนของสถานประกอบการ และโรงเรียนพระปริยัติธรรมของสถาบันทางศาสนา จำนวน 1 ตัวอย่างต้นแบบ

1. **การจัดการศึกษาโดยครอบครัว : ครอบครัวแป้งหอม จ.ปทุมธานี** เป็นการจัดการศึกษาที่มีบ้าน หรือ ครอบครัว เป็นฐานของการเรียนรู้ หรือที่นิยมเรียกว่า **“บ้านเรียน**” การศึกษาที่เน้นลูกเป็นศูนย์กลางให้เกิดพัฒนาการไปตามธรรมชาติและเต็มศักยภาพของตัวลูก โดยให้ความสำคัญกับความถนัด ความสนใจ และทักษะของเด็ก แล้วให้เกิดอิสระในการเรียนรู้ เพื่อทำให้การเรียนรู้เป็นผลที่เกิดขึ้นมาจากภายในตัวเด็กอย่างแท้จริง

**มาทำความรู้จักกับคุณลักษณะของการศึกษาทางเลือก ที่มีองค์ประกอบอันหลากหลาย ไม่ว่าจะเป็น ปรัชญาและจุดมุ่งหมาย หลักสูตร วิธีการเรียน และการวัดและประเมินผล**

|  |  |  |
| --- | --- | --- |
| **องค์ประกอบ** | **สถานศึกษาแบบแผนเดิม** | **นวัตกรรมสถานศึกษาทางเลือก** |
| ปรัชญาและ  จุดมุ่งหมาย | เน้นความเป็นพลเมือง เพื่อความเป็นทรัพยากรมนุษย์ที่ดี ตอบสนองต่อแผนพัฒนาเศรษฐกิจและสังคม ตอบสนองตลาดการจ้างงาน | ให้คุณค่าต่อความเป็นมนุษย์ และความหลากหลาย  เพื่อพัฒนาความเป็นมนุษย์ที่สมบูรณ์ มีอิสระทางปัญญา มีความสุขและความสร้างสรรค์ สามารถประสบความสำเร็จได้ตามธรรมชาติและเต็มศักยภาพของแต่ละคน |
| หลักสูตร | ยึดตามหลักสูตร มาตรฐาน และ 8กลุ่มสาระวิชาของส่วนกลาง | มีความสมดุลผสมผสาน ครอบคลุมองค์รวมความเป็นทั้งหมดของชีวิต ทั้งวิชาการและวิถีชีวิต ความรู้และคุณธรรม ภูมิปัญญาตะวันตกและตะวันออก ความเป็นสากลและความเป็นไทย  พัฒนาหลักสูตรตามแนวปรัชญาการศึกษาใหม่ เช่น วอลดอร์ฟ มอนเตสเซอร์รี่ นีโอฮิวแมนนิส Constructionism วิถีพุทธ ฯลฯ และให้ความสำคัญกับหลักสูตรท้องถิ่น |
| วิธีการเรียน | เน้นการสอนมากกว่าการเรียนรู้ ครูเป็นศูนย์กลาง เรียนเป็นวิชาๆ ตามตารางสอน อยู่ในห้องเรียน ใช้หนังสือ แบบเรียน สื่อการเรียนการสอนเป็นหลัก ผู้เรียนเป็นฝ่ายรับไปตามแผนการสอนของครู | เน้นการเรียนวิธีการเรียนรู้มากกว่าตัวความรู้ ให้สามารถเลือกใช้และก้าวทันการเปลี่ยนแปลงของความรู้ ผู้เรียนสร้างทางเลือกและวิธีการเรียนรู้ของตัวเองได้ เน้นเรียนรู้จากความเป็นจริง นำไปใช้ในชีวิตจริงได้ มีความสุขในการเรียนจนเกิดความรักที่จะเรียนรู้จากทั้งสิ่งที่ชอบใจและไม่ชอบใจ เกิดความสามารถที่จะเรียนรู้ได้ด้วยตัวเองและเรียนรู้ต่อเนื่องไปตลอดชีวิต |
| การวัดและประเมินผล | ยึดมาตรฐานกลาง เพื่อคัดคนเก่งทางเทคนิควิชาการเข้าสู่ตลาดการจ้างงาน จึงกลายเป็นระบบการแข่งขัน กวดวิชา มุ่งแสวงหาความสำเร็จส่วนตัว และทำลายความมั่นใจของคนที่มีศักยภาพด้านอื่นๆ ที่แตกต่างจากมาตรฐานกลาง | เป็นกระบวนการที่มีความต่อเนื่องให้เห็นพัฒนาการตามสภาพจริง ผลของการเรียนรู้ที่เกิดขึ้นภายในตัวผู้เรียน อย่างตระหนักในความแตกต่างกันของทักษะ ปัญญา ความถนัด ความสามารถ ความสนใจตามธรรมชาติของตัวผู้เรียน โดยใช้วิธีการและเครื่องมือที่หลากหลาย ทั้งอย่างเป็นทางการและไม่เป็นทางการ เพื่อนำไปสู่การพัฒนาผู้เรียนเป็นรายบุคคล/กลุ่ม สร้างโอกาสให้ทุกคนสามารถที่จะประสบความสำเร็จทางการศึกษาได้เสมอกัน |
| การบริหาร | เป็นสถานศึกษาของรัฐ หรือในกำกับของรัฐ ภายใต้การควบคุมทั้งในทางวิชาการ มาตรฐาน การวัดประเมินผล การบริหารงานบุคคล การเงิน และอื่นๆ | กระจายอำนาจให้สถานศึกษามีฐานะเป็นนิติบุคคลอย่างแท้จริง มีอิสระทั้งในทางวิชาการ และการบริหารจัดการอื่นๆ เปลี่ยนบทบาทของรัฐไปมุ่งการส่งเสริมสนับสนุน และกำกับคุณภาพตามมาตรฐานขั้นต่ำ |